Тангри Яҳова умумжаҳон таълим бериш ишини бошқармоқда | Тадқиқ сони\nТИЛИДА ЎҚИШ аймара албан америка имо-ишора амхар арабча аргентина имо-ишора арман ачоли бенгала бикол бислама болгар бразилия имо-ишора ваиунаики валяйта венгер вьетнам ган грек грузин гуарани гужарати дат деху занде иврит игбо илоки инглиз индонез исланд исоко испан итальян итальян имо-ишора йоруба каннада каонде каталан кечуа (Боливия) кечуа (Куско) кикамба кикуйю килуба киньяруанда кирибати кирунди кисонге колумбия имо-ишора конго корейс креол (Гаити) креол (Маврикий) крио латиш литва лози лувале луганда лунда луо майя македон малагаси малайя малаялам мамбуе-лунгу маратҳ мексикан имо-ишора михе монгол море ндебеле (Зимбабве) немис непал нидерланд норвег ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал румин руньянкоре рус рус имо-ишора самар-лейте самоа санго сапотек (истмус) себуан сейшель креол серб серб (лотин ёзувида) сидама сингал словак словен сранан-тонго суахили суахили (Конго) тагал тай тамил телугу тетум (Дили) тив тиграй тожик ток-писин тотор тувалу тумбука турк туркман туркман (кирилл ёзувида) украин урду фижи фин форс француз хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга читонга (Малави) чичева чичемба чияо чокве чуваш шарқий увеа швед шона эстон эфик япон япон имо-ишора ўзбекча қирғиз қозоқ\nМен Эгангиз Худоман! Яхши бўлинг, деб сизларга йўл-йўриқ кўрсатаман, юрадиган йўлларингиздан етаклайман. ИШАЁ 48:17\nҚай йўсин Яҳованинг Шоҳидлари Муқаддас Китоб таржима қилинишига ҳисса қўшишган?\nТинч шароит ва саёҳат қилишдаги қулайликлардан фойдаланиш бизга қандай ёрдам берган?\nХушхабарни ваъз қилишимизга қайси кашфиётлар қўл келган?\n1. Қайси омиллар ваъзгўйлик ишини қийинлаштирган?\nМУҚАДДАС КИТОБ ТАДҚИҚОТЧИЛАРИ * 19 асрнинг охири ва 20 асрнинг бошида ниҳоятда кўп қийинчиликларга дуч келишган. Биринчи асрдаги масиҳийлар каби, улар ҳам унча таниқли бўлмаган хабарни эълон қилишган. Уларнинг сони озгина бўлиб, бу дунёдаги инсонларнинг назарида олий маълумотли бўлишмаган. Қолаверса, улар Шайтон Иблиснинг «мудҳиш қаҳр-ғазабига» дучор бўлишган (Ваҳ. 12:12). Ушбу имондошларимиз, «ниҳоятда оғир вақтлар» дея таъриф берилган «охирзамонда» ваъзгўйлик фаолиятини олиб боришган (2 Тим. 3:1).\n2. Ҳозирги кунда воизлик ишини давом эттиришимизга Яҳова қандай кўмаклашмоқда?\n2 Тангри Яҳова, Унинг халқи хушхабарни бизнинг кунларимизда мисли кўрилмаган даражада эълон этишини ният қилган. Бу амалга ошишига ҳеч нарса тўсқинлик қила олмайди. Яҳова қадимги Исроил халқини Бобилдан халос қилганидай, ҳозир ҳам сохта дин империяси бўлмиш «Буюк Бобилдан» Ўз хизматчиларини ҳимоя қилмоқда (Ваҳ. 18:1–4). Аллоҳ, шахсан ҳар биримизга яхши бўлиши учун бизни ўргатиб, орамизда тинчлик ҳукм суришига ва Унинг таълимотларини ўзгалар билан бўлишишимизга кўмаклашмоқда (Ишаё 48:16–18 ни ўқинг). Яҳова фаолиятимизни бошқараётгани, ваъз қилишимизга ёрдам бериш учун дунёдаги ҳодисаларни доим ўзгартиришини англатмайди. Тўғри, гоҳида дунёда содир бўлаётган воқеалар шоҳидлик бериш ишимизни осонлаштиради. Бироқ Шайтоннинг ёлғон дунёси туфайли биз дуч келаётган вазиятларни, жумладан қувғин ва бошқа қийинчиликларни фақатгина Яҳованинг кўмаги билан енгиб, ваъз қила оламиз (Ишаё 41:13; 1 Юҳан. 5:19).\n3. Қай йўсин Дониёр пайғамбарнинг башорати амалга ошмоқда?\n3 Яҳова Дониёр пайғамбар орқали охирзамонда билим кўпайишини башорат қилган (Дониёр 12:4 ни ўқинг). Узоқ вақт мобайнида христиан олами дастидан Муқаддас Ёзувлардаги асосий таълимотлар ноаниқ бўлиб келган. Лекин Яҳова, Муқаддас Китоб Тадқиқотчиларига ушбу таълимотларни тушунишга ёрдам берган. Ҳозирги замонда У, аниқ билим бутун жаҳон бўйлаб тарқалиши учун Ўз халқидан фойдаланяпти. Шубҳасизки, Дониёр пайғамбарнинг башорати амалга ошмоқда. 8 000 000 га яқин инсонлар Муқаддас Китобдаги ҳақиқатни ўзлаштириб, дунё аро уни эълон қилишмоқда. Келинг, уларга бунинг уддасидан чиқишга ёрдам бераётган баъзи омилларга диққат қаратайлик.\nМУҚАДДАС КИТОБНИНГ ТАРЖИМАСИ\n4. Муқаддас Китоб 19 асрда қанчалик кенг тарқалган эди?\n4 Хушхабарнинг бутун дунёда шу қадар кенг тарқалишига ҳисса қўшган омиллардан бири — Муқаддас Китобнинг мавжудлиги. Асрлар давомида, христиан олами вакиллари одамлар Муқаддас Китобни ўқишини хоҳламаган, ўқиганларни эса таъқиб қилган. Ҳатто, уни таржима қилган баъзи инсонларнинг ўлимида айбдор бўлишган. Аммо 19 аср мобайнида, Муқаддас Китоб жамиятлари бу китобни тўлиқ ёки қисман деярли 400 тилда нашр этган. Ўша асрнинг охирида, кўпгина кишиларда ўзининг Муқаддас Китоби бор бўлган, бироқ у ердаги таълимотларни улар аниқ тушунишмаган.\n5. Яҳованинг Шоҳидлари Муқаддас Китобни таржима қилиш учун қандай ишни олиб боришмоқда?\n5 Муқаддас Китоб Тадқиқотчилари Худо Каломидаги таълимотларни ваъз қилиш кераклигини билишган ва буни жон-жаҳди билан бажаришган. Бунинг учун улар Муқаддас Китобнинг турли таржималарини қўллаб, уларни тарқатишган. 1950 йилдан эътиборан «Муқаддас Китоб — Янги дунё таржимаси»ни тўлиқ ёки қисман 120 дан ошиқ тилларда нашр этишган. 2013 йилда инглиз тилида қайта кўриб чиқилган «Янги дунё таржимаси» туфайли Муқаддас Китобни бошқа тилларга ўгириш осонроқ кечяпти. Бунинг устига, аниқ ва ўқилиши осон бўлган Муқаддас Китоб таржимасини қўллаш ваъзгўйлик ишини бажаришга кўмаклашмоқда.\n6, 7. а) Сўнгги 100 йил мобайнида урушлар қанчалик кенг тарқалган? б) Айрим мамлакатлардаги нисбатан тинч шароит ваъзгўйлик ишимизга қандай фойда келтирди?\n6 Эҳтимол сиз: «Қандай тинчлик ҳақида гап кетиши мумкин?» — деб ҳайрон бўлаётгандирсиз. Сабаби, 20 асрнинг ўзида урушлар, айниқса иккита жаҳон уруши мобайнида миллионлаб кишилар ҳаётидан айрилган. Лекин Иккинчи жаҳон уруши авжига чиққан 1942 йилда, Яҳованинг Шоҳидларига етакчилик қилган Нейтан Норр биродаримиз анжуманда «Тинчлик — қачонгача бўлади?» номли нутқ сўзлаган. Ушбу нутқда у, Ваҳий 17- бобдан яққол далиллар келтириб, айрим кишилар ўйлашганидай уруш Армагеддонга эмас, аксинча тинчлик вақтига етаклашини айтган (Ваҳ. 17:3, 11).\n7 Албатта, Иккинчи жаҳон уруши мутлақ тинчлик олиб келмади. Бир ҳисоботга кўра, 1946 ва 2013 йиллар орасида 331 та ҳарбий тўқнашув юз берган. Миллионлаб кишилар вафот этган. Лекин ўша йиллар давомида кўпгина мамлакатларда нисбатан тинчлик ҳукм сурган ва Яҳованинг халқи бундан фойдаланиб, хушхабарни эълон қилган. Қизиқ, улар қандай самарага эришди? Масалан, 1944 йили бутун дунёда бор-йўғи 110 000 ваъзгўй бўлган. Ҳозир эса, уларнинг сони деярли 8 000 000 га етди! (Ишаё 60:22 ни ўқинг). Тинч шароит остида хушхабарни ваъз қилиш имкони бўлса, бундан миннатдор бўламиз, шундай эмасми?!\nСАЁҲАТ ҚИЛИШДАГИ ҚУЛАЙЛИКЛАР\n8, 9. Саёҳат қилиш нима туфайли осонроқ бўлган ва нега бу фаолиятимизга фойда келтирган?\n8 Транспорт воситалари соҳасида кузатилган ривожланиш ваъзгўйлик фаолиятимизда қўл келди. «Қўриқчи минораси» журналининг илк сони чоп этилганидан тахминан 21 йил ўтгач, 1900 йили бутун Қўшма Штатларда бор-йўғи 8 000 та автомобиль рўйхатдан ўтган ва фақатгина бир неча юз километр йўллар қўлланилишга яроқли эди. Бугунга келиб, дунё аро бир ярим миллиарддан зиёд автомобиль рўйхатга олинган ва миллионлаб километр йўллар мавжуд. Машина ва йўллар туфайли аксариятимиз олис ҳудудларда яшовчи одамларга хушхабарни етказа оламиз. Ҳатто саёҳат қилиш осон бўлмаган ва узоқ йўл юриш керак бўлган ҳудудда яшасак ҳам, инсонларнинг ёнига бориб, ваъз қилиш учун қўлимиздан келганини қиляпмиз (Мат. 28:19, 20).\n9 Бошқа транспорт воситалари ҳам бизнинг ишимизга фойда келтирмоқда. Юк машиналари, кемалар ва поездлар ёрдамида Муқаддас Китобга асосланган адабиётларни олис ҳудудларга бир неча ҳафта ичида етказиш мумкин. Самолётлар эса, туман нозирлари, Филиал қўмитаси аъзолари, тўла вақтли махсус ваъзгўйлар ҳамда бошқа имондошларимиз анжуманга ёки вазифаларни бажариш учун тезда етиб боришига имкон беряпти. Устига-устак, Етакчи кенгаш аъзолари ва Бош идорамиздаги бошқа биродарлар имондошларимизга далда ва йўл-йўриқ бериш мақсадида кўпгина мамлакатларга учиб боришади. Буларнинг бари, Яҳованинг халқи орасида тинчлик ҳукм суришига кўмаклашади (Заб. 132:1–3).\nТИЛ ВА ТАРЖИМА\n10. Нега инглиз тили халқаро деб ҳисобланади?\n10 Биринчи асрда Рим империясида койне юнон тили кенг тарқалган эди. Хўш, бугунги кунда қайси тил кенг тарқалган? Кўпларнинг фикрича, бу инглиз тили. Бир китобда шундай дейилган: «Дунёдаги аҳолининг тўртдан бир қисми инглиз тилини билиб, унда бемалол сўзлаша олади» («English as a Global Language»). Деярли ҳамма ерда инглиз тилини ўргатишади, боиси иқтисод, сиёсат, илм-фан ва техник соҳаларида бу тил халқаро деб ҳисобланади.\n11. Яҳова Шоҳидларининг фаолиятига инглиз тилининг қандай фойдаси бор?\n11 Кенг кўламда фойдаланиладиган инглиз тили соф топинишда ҳам қўл келган. Масалан, «Қўриқчи минораси» ва Муқаддас Китобга асосланган бошқа адабиётларимиз биринчи бўлиб инглиз тилида чоп этилган. Бу тил, Яҳова Шоҳидларининг Бош идорасининг расмий тилидир. Қўриқчи Минораси Жамиятининг Паттерсонда жойлашган ўқув-таълим марказида (АҚШ, Нью-Йорк) талабаларга таълим берилаётганда, асосан инглиз тили қўлланилади.\n12. Адабиётларимиз нечта тилга ўгирилади ва қай йўсин компьютер соҳасидаги қулайликлар бунга ҳисса қўшмоқда?\n12 Шоҳлик ҳақидаги хушхабарни барча халқларга ваъз қилиш шарафига эга эканмиз, адабиётларимиз тахминан 700 тилга таржима қилинади. Компьютер соҳасидаги қулайликлар, жумладан кўп тилларда нашр этиш электрон системаси (MEPS)нинг ривожланиши улкан фаолиятимизни қўллаб-қувватламоқда. Ушбу ҳаракатлар туфайли Шоҳлик хабари тарқалиб, бутун дунёдаги имондошларимиз орасида якдиллик бўлишига ҳисса қўшмоқда. Аммо орамиздаги ҳамжиҳатликнинг асосий сабаби — Муқаддас Китобдаги ҳақиқат, яъни «соф тилда» гапираётганимиздадир (Зафаниё 3:9 ни ўқинг) *.\nҚОНУНЛАР ВА СУД ҚАРОРЛАРИ\n13, 14. Қандай қилиб қонун ва суд қарорлари бизга кўмаклашмоқда?\n13 Олдинги мақолада айтилганидай, илк масиҳийлар Рим империяси бўйлаб амал қилган қонундан фойда олишган. Шу сингари, ҳозирги масиҳийлар қонуний ҳуқуқлардан фойдаланишади. Мисол учун, Бош идорамиз жойлашган Қўшма Штатларнинг конституцияси дин, нутқ ва учрашувлар борасида эркинликни кафолатлайди. Бу туфайли, Қўшма Штатлардаги Яҳованинг Шоҳидлари бемалол йиғилиб, Муқаддас Китобни муҳокама қилишади ва ўрганганларини бошқалар билан баҳам кўра олишади. Лекин хушхабарни ваъз қилиш ҳуқуқини ҳимоя қилиш учун гоҳида судга мурожаат қилишга эҳтиёж пайдо бўлган (Филип. 1:7). Қўшма Штатларидаги Яҳованинг Шоҳидлари ҳукумат томонидан қаршиликка дуч келганда, Шоҳлик ваъзгўйлари сифатидаги ҳуқуқларини ҳимоялаш ниятида юқори суд инстанцияларига қайта-қайта мурожаат қилишган.\n14 Бошқа мамлакатлардаги судларда ҳам, Яҳовага эркин топинишимиз ҳамда ваъзгўйлик қилиш ҳуқуқимизни ҳимоялайдиган қарорлар чиқарилган. Айрим суд жараёнларида мағлубиятга дуч келганмиз, аммо халқаро судларга мурожаат қилганмиз. Масалан, 2014 йили июнь ойида инсон ҳуқуқлари бўйича Европа суди 57 та иш бўйича бизнинг фойдамизга қарор чиқарган ва бунга, Европа Кенгаши таркибига кирган барча мамлакатларда амал қилинади. Гарчи, ҳамма халқлар биздан нафратланса-да, кўпгина мамлакатлардаги қонунлар Яҳова Таолога топинишимизга имконият яратмоқда (Мат. 24:9).\nБИЗГА КЎМАКЛАШАЁТГАН КАШФИЁТЛАР\nБарча одамларда Муқаддас Китобга асосланган адабиётлар бўлишига ғамхўрлик қиляпмиз\n15. Нашр этиш соҳасида нималар кашф этилган ва бу бизга қандай фойда келтирди?\n15 Нашр этиш соҳасидаги кашфиётлар ҳам жаҳон бўйлаб хушхабарнинг ёйилишига ҳисса қўшган. Асрлар мобайнида, одамлар Иоганн Гутенберг исмли кашфиётчи тахминан 1450 йилларда ихтиро қилган чоп этиш усулидан фойдаланиб келишган. Аммо ўтган икки аср давомида, бу соҳада бир қанча ўзгаришлар юз берган. Босма машиналари янада катта, тезкор ва сифатлироқ бўлди. Қоғоз ишлаб чиқариш ва муқовалаш ишлари ҳам арзонлашди. Чоп этиш усулининг ўрнига офсет босма (текис босма усули) қўлланиладиган бўлди, шу йўсин, нашр этиш иши тезлашиб, адабиётларнинг сифати ҳам яхшиланди. Хўш, буларнинг бари фаолиятимизга қандай таъсир қилди? Қуйидагиларга аҳамият берайлик: «Қўриқчи минораси» журналининг илк сони 1879 йил июль ойида расмларсиз ва фақатгина инглиз тилида 6 000 нусхада нашр этилган эди. Ҳозир эса, 136 йил ўтгач, «Қўриқчи минораси» журналининг ҳар бир сони 50 000 000 дан ошиқ нусхада чоп этилиб, тарқатилади. Шуни айтиш жоизки, у ёрқин рангларда тасвирланган кўркам расмларга бой бўлиб, 200 дан зиёд тилда нашр этилади.\n16. Жаҳон бўйлаб воизлик ишини амалга оширишимизга қайси кашфиётлар ёрдам бермоқда? (Очқич оятнинг юқорисидаги расмга қ.)\n16 Сўнгги 200 йил мобайнида, Яҳованинг Шоҳидлари хушхабарни тарқатишига қўл келган кашфиётларга диққат қаратайлик. Масалан, поезд, машина ва самолётларни юқорида айтиб ўтдик, лекин бунинг устига велосипед, босма машина, Брайль шрифтида нашр этиш учун қўлланиладиган мослама, телеграф, телефон, камера, аудио ва видео ёзиш асбоблари, радио, телевидение, кино лавҳалар, компьютер ва Интернет ҳам мавжуд. Буларнинг ёрдамида, шогирд орттириш топшириғимизни амалга ошира оляпмиз. Муқаддас Китобда башорат этилганидай, Аллоҳнинг халқига «элатларнинг бойликлари» фойда келтиряпти. Бу дегани, замонавий техник воситаларини донолик ила қўллаб, Муқаддас Китоб ва унга асосланган адабиётларни кўпгина тилларда нашр этиб келяпмиз (Ишаё 61:6 ни ўқинг).\n17. а) Кўриб чиққанларимиздан қандай хулоса қилса бўлади? б) Нега Яҳова Унинг «хизматдошлари» бўлишимизга ижозат бермоқда?\n17 Шуниси аниқки, Аллоҳ бизга баракаларини ёғдириб келмоқда! Тўғри, Яҳова Унинг ниятларини бажарилиши учун бизнинг ёрдамимизга муҳтож эмас. Шундай бўлса-да, меҳрибон самовий Отажонимиз биз Унинг «хизматдошлари» бўлишимизга ижозат бермоқда. Шу тариқа, Унга ҳамда яқинларимизга бўлган севгимизни намоён эта оламиз (1 Кор. 3:9; Марк 12:28–31). Шоҳлик хабарини эълон қилиш имкониятларидан фойдаланиб, ер юзидаги энг муҳим фаолиятни бажарсак бўлади. Келинг, Тангри Яҳова умумжаҳон таълим бериш ишини бошқариб, баракалар ато этаётганидан миннатдор бўлайлик!\n^ 1- х.б. 1931 йилда Муқаддас Китоб Тадқиқотчилари, Яҳованинг Шоҳидлари деб номланадиган бўлишди (Ишаё 43:10).\n^ 12- х.б. Зафаниё 3:9, ЯДТ: «Ўшанда Мен халқларга соф тил ато этаман, токи улар Яҳова исмини чақириб, Унга елкама-елка хизмат қилишсин».\n5 800 000 НУСХА\n18 400 000 НУСХА\n«Абадий ҳаётга етаклайдиган ҳақиқат»\n107 300 000 НУСХА\n237 600 000 НУСХА


Ўзбекистонда хусусий тиббиёт муассасаларига солиқ имтиёзлари жорий қилинди – Bugun.uz\nЯнгиликлар - 16:13 · 16.01.2022\nЎзбекистонда 2021 йил 29 декабрда «Солиқ кодексига ўзгартириш ва қўшимчалар киритиш тўғрисида»ги қонунга асосан хусусий тиббиёт муассасаларига солиқ имтиёзлари жорий қилинди. Бу ҳақда Соғлиқни сақлаш вазирлиги ахборот хизмати хабар берди.\nМаълум қилинишича, Солиқ кодексининг 243-модда 1-қисми 11 ва 14-бандларига киритилган ўзгартиш ва қўшимчаларга кўра:\nтиббиёт муассасалари тиббий хизматларни (бундан косметологик хизматлар мустасно) реализация қилиш бўйича айланма солиқ солишдан озод этилди;\nтиббий хизматлар жумласига тиббий ёрдам ва санитария хизмати кўрсатишга доир, ташхис қўйиш, профилактика ва даволаш, стоматологик, шу жумладан, тишларни протезлаш бўйича хизматлар кириши белгиланди;\nсанаторий-курорт, соғломлаштириш, жисмоний тарбия ва спортга доир хизматларни реализация қилиш айланма солиқ солишдан озод этилди.\nШунингдек, кодексининг 337-модда 1-қисм 4-бандига кўра, тегишли лицензия асосида тиббиёт ташкилотлари томонидан кўрсатиладиган тиббий хизматлар бўйича, хусусан:\nтиббий ёрдам ва санитария хизматлари кўрсатиш;\nпрофилактика ва даволаш хизматлари;\nтиш протезларини ўрнатиш хизматлари бўйича (бундан косметология хизматлари мустасно) фойда солиғига 0 фоиз ставка қўлланиши белгиланган.\nҚайд этилишича, Солиқ кодексининг 428-модда 2-қисмига мувофиқ:\nСоғлиқни сақлаш объектлари эгаллаган ерлар (бундан туристик зоналарда жойлашган санаторий-курорт объектлари банд қилган ерлар мустасно) солиқ солинмайдиган ер участкалари жумласига киради.\nБунинг асносида хусусий тиббиёт билан ўз эгалигидаги ерларда, шу жумладан, ижара асосидаги бинолар жойлашган ерларда шуғулланаётган тадбиркорлик субъектларига ер солиғи бўйича ҳам имтиёз тақдим этилди. Имтиёз муассасаларининг моддий-техник базасини сезиларли даражада мустаҳкамлаш имконини бериши кўзда тутилган.\nАввалроқ Ўзбекистонда мулк солиғи туфайли 41 минг юридик шахсда солиқ мажбуриятлари ошгани ҳамда депутатлар гўшт, картошка ва ўсимлик ёғига солиқ имтиёзи муддатини узайтиришга қарор қилгани ҳақида хабар берилганди.


Отасини Аллоҳ олдида жавобга чақирган қиз | Azon.uz - Ахборот-таҳлилий портал\n5596 18:30 28.06.2020\nШайхлардан бири шундай ёзади:\nБу қиз кўзга яқин бўлиб, уйидан совчи аримаган, жуда кўпчилик унга уйланишни ёки келин қилишни орзу қилган эди.\nБироқ қизнинг отаси келган кишига рад жавобини бераверар эди.\nКун келиб қизнинг ажали етиб, ўлим тўшагида ётганида атрофидаги аёлларга шундай деди: “Отамга менинг номимдан салом денглар, яна шуни айтингларки, Қиёматда Аллоҳнинг олдида мени турмушга бермаганлиги сабабидан жавоб бериши бор».\nШайх давом этиб дейди: “Бу ўлим олдида айтилган сўзларнинг жавоби ўта оғирдир. Бу қиз отасига Аллоҳ олдида туриш билан таҳдид қилмоқда.\nАллоҳдан паноҳ тилаймиз.\nБу катта ва жуда жиддий савол!\nЭркак бу эҳтиросни билса-да, сўнг у ундан ҳам кўпроқ истаган ёш қизга тўсқинлик қилса ва тақиқласа. Баъзи бир ёш қизларда, агар уларда уят ва Аллоҳдан қўрқиш бўлмаганида эди, улар туфайли жуда кўп фаҳш ишлар содир бўларди.\nХўш, нега унга турмушга чиқишни тақиқлади?\nҚандай қилиб у нон ва гўштни истеъмол қилса-ю, қизи ёки синглисини очликдан ўлиб кетишини хоҳласа?!\nАхир кўпинча шаҳват ва иштиёқ очлиги ички очликка қараганда анча кучли бўлиши мумкин. Ва буларнинг иккаласи ҳам (қорин очлигини ва шаҳватни қондириш) одам учун бирдек зарурдир”.\nОта қиз Махсус Мақолалар Илм\n1824 06:39 06.05.2020\n2477 08:30 04.04.2020\n2321 12:20 13.03.2020\n1553 08:30 11.03.2020\n2229 07:00 02.03.2020


Ишлар, вазифалар босимидан қутилишнинг 10 асосий омили - XABARDOR.UZ\nИшлар, вазифалар босимидан қутилишнинг 10 асосий омили\nҚуйидаги 10 белгини ўзингизда кўряпсизми: унда бари тескари кетяпти\nБиз тез-тез “Буни қилишга вақтим йўқ, улгурмайман”, деган сўзларни эшитиб қоламиз. Кўп ҳолларда бу ҳақиқатан шундай бўлиб чиқади. Кўп ҳолларда жисмоний улгуриб бўлмайдиган тоғдек ишлар билан юзма-юз келамиз. Бундай вазиятларда кимдир кўп қурбонлик беради, яна кимдир эса ҳеч нарсага эришолмасликдан қўрқиб, чекинади.\nОмад учун жанг\nГоҳида ўз куч ва имкониятларни чамалаб, ўз вақтида йўқ, дея жавоб бера олган афзал. Бу сизда мавжуд топшириқларни вақтида бажаришингизга ва ҳамкасбларингиз олдида уялиб қолмаслигингизга сабаб бўлади. Ўйлаб кўринг, елкангизга жуда кўпчилик миниб олишмаганмикан?\nМаълумки, маҳсулдорлик бир вақтда бажараётган турли ишларингизни самарадорлигини оширмайди. Муҳими, ишларни муваффақиятли ва ижобий, асосийси тўғри бажариш керак. Улгуришга уриниш билан ўзингизга омадсизликни чақирасиз.\nИккита стулга бир хил ўтириш ёки бир вақтнинг ўзида бир нечта жойда бўлиш, ҳали ҳеч кимга насиб этмаган. “Ичингиз куйиб кетади”, ҳеч нарсага эришолмайсиз, мақсадсиз бўшлиқ ичига тушиб қоласиз.\nTime Management Ninja лойиҳаси муаллифи Крэйг Жерроу бу ҳақда қуйидагича ўйлайди:\nКўп иш бажариб, уни ёмон уддалагандан кўра, кам иш бўлсада, аммо сифатли бажариш керак.\nКрэйгнинг фикрларига қўшилмай иложимиз йўқ. Ана ундан сўнг сизга айнан шу ҳолатларда билишингиз лозим бўлган 10 та омилни келтириб ўтамиз.\nСиз жудаям кўп, аммо сифатсиз иш қилаётганингизни билдирувчи 10 та белги.\n“Ҳал қилиш керак”, деган тушунчани унутинг. Бу улар кўпайиб кетишини англатувчи биринчи белги. Уларни яхши ўйлаб кўриб, кун бошида тартибга солинган рўйхатга алмаштиринг. Чунки рўйхатдагиларни алоҳида-алоҳида бажарасиз ва уларни қилиб бўлгач, тин оласиз.\nУстувор йўналишларни тўғри тақсимлай олмайсиз. Агар сиз кун бўйи кераксиз вазифалар билан банд бўлсангиз, унда асосий вазифага етиб келишингиз даргумон. Бу кўп иш қилиш сифатли иш қилиш эмаслигини англатувчи, энг яхши белги.\nРўйхатдаги вазифаларни ташлаб кетасиз. Бу уларни умуман бажармаганга қараганда анча тўғри. Тўғрисини тан олиб айтиш керак, орамизадан қайси биримиз бўлса-да, шундай қилганмизку тўғрими?\nҲамкасбларингизга панд берасиз. Бошида бу сизга оғир туюлади, аммо бора-бора бу ҳаётингизнинг бир бўлагига айланиб қолади. Сизда уят ва шармандалик ҳислари қолмайди.\nБажариш қўлингиздан келмайдиган ваъдалар берасиз. Қуруқ ваъдалар обрўни туширади ва бу иш самарадорлигига ҳам таъсир ўтказади. Агар сиз кимгадур, “буни кечгача ҳал қилиб бераман”, дедингизми, ич-ичингиздан шу нарсага ишонинг.\nҲад чегарасини билмайсиз. Ҳаётда мунтазам равишда стресслар олиб бориш, ҳеч кимга фойда келтирмаган. Ҳар кунлик вазифаларингизни қисқартириб, ортиқча нарсаларга ҳам ташвишланишни бас қилинг.\nКам уйқулик. Юқорида айтиб ўтганимиздек, бажарилмаган кераксиз ишлар мияга дам бермайди ва бунда, табиийки, тезда ухлашнинг имкони бўлмайди. Бу ҳам хавфли симптом ҳисобланади.\nИмкониятларни қўлдан чиқарасиз. Барча озиқ-овқатларнинг яроқлилик муддати бўлади. Сизда ҳам шундай ҳолатлар юзага келади: кимгадир қўнғироқ қилишни ёки тижорий таклиф билан чиқиш ёдингизга тушиб қолади, бироқ анча кеч бўлган бўлади. Сўнгра эса навбатдаги қўрқинчли хаёллар келади: балки сиз масъулиятли ишларни қилишга ярамай қолгандирсиз.\nХатоларингиз учун, албатта, тўлов амалга оширасиз. Бу балки сизни текширишга келган комиссия ёки чала қилинган таъмирлашни қайта таъмирлаш бўлиб чиқар, бу аҳамиятсиз. Энди сиз олдин қилган, чала бажарган, ишингизни яна қайтадан бажарайсиз. Яна вақт, яна асаб, яна зеҳн кетади.\nБажаришингиз керак бўлган ишлар орасида ташкиллаштириладиганлари етишмайди. Рўйхатдаги ишлар қулай, бажаришга енгил бўлсин. Ахир уларни ўзингиздан бошқа ҳеч ким бажармайдику.\nБарчасини оддий, содда йўл билан ҳал қилса бўлади. Вақтингизга қараб ишларни бажаришга ўрганинг. Беш қўлни баравар оғизга солиб бўлмайди. Шундай ноқулай вазиятларга тушмайсиз ва стресслардан нари юрасиз. Икки қуённинг ортидан қувишни бас қилинг ва ана шунда нимагадир ҳақиқий маънода эришасиз.\nИшлар рўйхатини тузиш ва бўлар-бўлмасга чалғимаслик борасидаги тавсиялар\nОрзуга етишмоқчи бўлсангиз, вақтни тўғри тақсимлашни ўрганинг\n100 фоиз қоидаси ҳар қандай мақсадга эришишга ёрдам беради\nВақт ўтиши билан ишга бўлган муносабатнинг ўзгариши: 1 ва 101 кун\nКун тартибини тўғри ташкиллаштириш усуллари\nМартабангизга зиён келтириши мумкин бўлган фикрлар\nТадқиқотчилар аёллар энг яхши дастурчилар эканини исботлашди\nЁқимсиз инсонлар муваффақиятининг сири нимада?\nИшига талабчанлик билан ёндашадиганлар акс эттирилган суратлар\nЯхши даромад келтирувчи антиқа касблар\nКўп ишлайдиганлар учун стол-каравот\nАқлий фаолиятни оширувчи 10 омил\nБахтни қандай сотиб олиш мумкин?\n"Меҳнаткашлар" билан ишлаш завқи\nБир меҳнаткашнинг ҳикояси\nИш жойингизга ёрдам берувчи бир-иккита усуллар\nЎқитувчилар учун 10 хил фойдали технологик қўлланма


БРАЗИЛИЯ АРГЕНТИНА, ФРАНЦИЯ АНГЛИЯГА ҚАРШИ | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\nБРАЗИЛИЯ АРГЕНТИНА, ФРАНЦИЯ АНГЛИЯГА ҚАРШИ\n“Эрудит СПОРТ” нашри қуйида эътиборга молик саккиз жамоа иштирокидаги тўрт учрашувнинг превьюси билан таништиради.\nЎЗАРО УЧРАШУВЛАР: 112 МАТЧ\n41 ҒАЛАБА 26 ДУРАНГ 45 ҒАЛАБА\nЎЙИН ВАҚТИ: 9 июнь, 15:05\nАргентина – Бразилия 0:3\nАнхел ДИ МАРИЯ (50 миллион евро)\nФилипе КОУТИНО (45 миллион евро)\nАргентина – 553,40 миллион евро\nБразилия – 358,35 миллион евро\nШуни айтиш керакки, томонлар иштирокидаги ўртоқлик учрашувлари камёб ҳодисалар сирасига киради. Бир асрдан зиёд муддатда термалар 26 бор ўртоқлик учрашуви ташкил қилган. Бошқача айтганда, ўртача 4 йилда бир марта бундай ўйинлар ўтказилади. Хабарингиз бор, яқинда Аргентина термасининг бошқаруви мураббий Хорхе Сампаолига ўтди. Ўз-ўзидан мутахассис дебюти муваффақиятли чиқишидан умидвор ва тайёргарликни шунга яраша қилади. Бундан ташқари, сўнгги уч қарама-қаршиликда “Тўп сеҳргарлари” юртининг қўли баланд келган. Бир-бирини “кўришга кўзи, отишга ўқи йўқ” термалар ўртасидаги бундай натижа “Кумушли юрт” футболчиларини ҳам қаноатлантирмайди. Ўз навбатида, Тите қўл остидаги Бразилия бош жамоаси ғалабали сериясини давом эттириш пайида бўлади. Қарабсиз-ки, футбол ишқибозлари курашларга бой тўқнашувнинг гувоҳига айланадилар.\nСербия VS Уэльс\nЎЗАРО УЧРАШУВЛАР: 3 МАТЧ\n0 ҒАЛАБА 1 ДУРАНГ 2 ҒАЛАБА\nЎЙИН ВАҚТИ: 11 июн, 23:45\nСербия – Уэлс 6:1\nНеманя МАТИЧ (35 миллион евро)\nАарон РЭМЗИ (35 миллион евро)\nСербия – 166,20 миллион евро\nУэлс – 198,45 миллион евро\nЖЧ-2014 да ҚАЙД ЭТИЛГАН НАТИЖА:\nСаралашдан ўта олмаган Саралашдан ўта олмаган\nМундиал чиптаси учун кураш олиб бораётган термалар дастлабки даврада муроса йўлини танлаб, бир очкодан бўлишиб олганди. Эндиликда Крис Коулман бошчилигидаги Уэлс термасини бир очко қониқтирмайди. “Аждарҳолар” гуруҳдаги аҳволини ўнглаши учун карвонбошидан уч очкони тортиб олиши зарур. Йўқса, йўлланманинг пачаваси чиқади. Бироқ майдон эгалари шу пайтгача Уэлсга мағлубиятга учрамаган. ЖЧ-2014 саралашида ҳам юзлашганида рақибини йирик ҳисобда доғда қолдирган. Тўғри, у сувлар оқиб ўтди, Крис Коулман терма тарихида янги жамоани шакллантирди. Шундай бўлсада, ҳозиргача ўтган беш ўйиндан биттасида ғалабани ўз томонига оғдириб, қолган тўрт матчда бир очко билан кифояланаётгани ҳали мураббий бажариши зарур ишлар борлигини англатади. Бир вақтнинг ўзида мураббий Славолюб Муслиннинг “Оқ бургутлар”и “Аждарҳолар”ни тор-мор келтирса, Жаҳон чемпионати йўлида катта қадам ташлайди.\nИсландия VS Хорватия\nЎЗАРО УЧРАШУВЛАР: 5 МАТЧ\n0 ҒАЛАБА 1 ДУРАНГ 4 ҒАЛАБА\nИсландия – Хорватия 0:2\nГилфи СИГУРДССОН (20 миллион евро)\nМарио МАНЖУКИЧ (18 миллион евро)\nИсландия – 54 миллион евро\nХорватия – 295 миллион евро\nЖЧ-2014 да ҚАЙД ЭТИЛГАН НАТИЖА\nСаралашдан ўта олмаган Гуруҳ босқичи\n“Шашкачилар” “Кўҳна қитъа” термалари орасида ўз ўрнига эга бўлиш йўлида тер тўкаётган Исландия учун ноқулай рақиблар қаторига киради. Томонлар ЖЧ-2006 ва ЖЧ-2014 саралаши доирасида учрашган ва тўрт баҳсда “Вулқонлар юрти” вакиллари рақиб дарвозасини бир марта (!) ишғол қилолган холос. Эътиборлиси, мутахассис Анте Чачич шуғуллантираётган Хорватия ЖЧ-2018 саралашининг беш баҳсида ҳам дарвозасидан бир бор тўп олиб чиқди. Хуллас, мураббий Хеймир Хадлгримссон шогирдлари уч очкога эга чиқишни истаса, мустаҳкам ҳимояни ёриб ўтиши, шу билан бирга рақибнинг тезкор ҳужумини тўхтатиши зарур. Чили ва Мексикага қарши ташкил этилган ўртоқлик учрашувларида маҳоратини оширган исландлар дастлабки даврадаги мағлубият аламини олишга уриниб кўрадилар. Ўшанда хорватлар Исландиянинг ғалабали ўйинлар сериясига нуқта қўйганди. Қизиқ, мезбонлар “қарзи”ни қайтарадими ёки меҳмонлар навбатдаги уч очко ортидан турнир жадвалидаги етакчиликни мустаҳкамлайди?\nЎЗАРО УЧРАШУВЛАР: 30 МАТЧ\n8 ҒАЛАБА 5 ДУРАНГ 17 ҒАЛАБА\nЎЙИН ВАҚТИ: 13 июн, 00:00\nФранцияа – Англия 0:2\nАнтуан ГРИЗМАНН (80 миллион евро)\nХарри КЕЙН (50 миллион евро)\nФранция – 636 миллион евро\nАнглия – 453 миллион евро\nШунингдек, жорий ҳафтада ЖЧ-2018 саралашида ўз гуруҳида етакчиликни қўлга олган Франция ва Англия термалари ўртоқлик учрашувида майдонга тушади. Ўзаро ўйинларнинг 16 фоизида ғолиб номи аниқланмаган, 27 фоизида французлар, 57 фоизида инглизлар матчни ўз фойдасига ҳал қилган. Яъни, “Уч шерлар” аксарият ҳолларда “Хўрозлар”га “нон қолдирмаган”. 2015 йилда бўлиб ўтган охирги баҳсда ҳам Англия термаси зафар қучганди. Аммо айни дамда мураббий Диде Дешамнинг ошиғи олчи. Мутахассис ихтиёридаги футболчилардан бемалол тенг кучга эга икки жамоани шакллантира олади. Инглизларнинг устози Гарет Саутгейт эса термадаги янги авлод вакилларининг хизматларидан фойдаланган ҳолда натижага эришмоқчи. Балки бу матч амалда ҳеч нарсага таъсир ўтказмас, лекин икки терма ўртасидаги рақобат мухлисларга томошабоп беллашувни туҳфа қилиши эҳтимоли юқори.\nУлуғбек тайёрлади, «Эрудит СПОРТ» газетаси.\nФикрлар "БРАЗИЛИЯ АРГЕНТИНА, ФРАНЦИЯ АНГЛИЯГА ҚАРШИ"


ХЎЖА АБДУ БЕРУН ЖОМЕ МАСЖИДИ\nХўжа Абду Берун жоме масжиди Самарқанд вилояти, Самарқанд тумани, Саримозор маҳалласида жойлашган қадимий, зиёратгоҳ масжидлардан биридир.\nМасжид қурилиши тарихи олис ўтмишга бориб тақалади. У 1159 йил Султон Санжар Мозий томонидан қурилган.\nМасжид номи нисбат берилган Хўжа Абду Берун (Муҳуммад Саид ибн Усмон Ибн Пой браҳна) нафақат Самарқандда балки, Ўрта Осиёда илк фиқхшунослик, Қози калон ва мутасаввуф алломаларидандир. Манбаларга қараганда Хўжа Абду Берун Қурайш арабларининг "Абдуҳ" қабиласига мансуб бўлиб насл-насаблари чорёрларнинг учинчи халифаси бўлмиш Усмон ибн Аффонга бориб тақалади. Бул зоти муаззамнинг мақбаралари Самарқанднинг қадимий девори – Девори қиёматнинг ташқари (тожикча - берун) томонида жойлашгани учун Абду Берун лақабини олганлар.\nХўжа Абду Берун ҳазратлари Самарқкандда қози бўлиб ишлаган у кишининг машҳур уғли Хўжа Абду Дарун бўлиб уларнинг ҳар бири ҳам фиқҳ ва тасаввуф алломалари эдилар. Хўжа Абду Берун мақбара дахмаси ва хонакоҳи даставвал Султон Санжар Мозий 1086-1126 ва Темурий Улуғбек Мирзо 1394-1449 ва кейингача 17-асрда Аштархонийлар подшохи бўлмиш имом-Қулихоннинг нуфузли сарой аъёни ва тоғаси Нодир Девонбеги томонидан қайта таъмирланган.\nХўжа Абду Берун Ҳазратлари Арабистон диёри, Макка шаҳрида, Қурайшнинг "Абду" қабиласида дунёга келиб, VII асирнинг охири, VIII аср бошларида Мовароуннахирга Ислом динини тарғиб қилиш мақсади билан "Фатх" қўшини билан ташриф буюрадилар, сўнгра яна Арабистонга қайтиб кетадилар. Қусам ибн Аббос яъни "Шоҳи Зинда" ҳазратларини коҳинлар шаҳид этганлиги туғрисидаги хабар халифалик марказига етиб боргач, Хўжа Абду Берун ҳазратларини яна Мовароуннаҳрга юбориладилар. Сўнгра 30 йил давомида Самарқанд подшоҳлигида "Қози калон вазифасини ўтайдилар. Ўзлардан кейин машҳур ўғиллари Хўжа Абду Дарун "Хўжа муйизиддин" ҳазратлари бу вазифани давом эттиради.\nҲозирги масжид ҳовлисида ҳовуз ва улкан чинор дарахти мавжуд. Чинор мутахассисларнинг тавсифи бўйича 723 ёшдалиги аниқланди. Масжиднинг мақбара қисмида жойлашган чиллахонада бир қанча уламолар зикру таҳлил билан машғул бўлганлиги таснифларда келтирилган.\nМустақилликдан сўнг ушбу масжид XI асрга оид тарихий ёдгорлик сифатида давлат муҳофазасига олинди ва ҳукуматимиз томонидан таъмирланиб, серфайз зиёратгоҳ ҳолатига келтирил.\nҲозирда масжидда Ибодуллаев Лутфулло Носирович имом-хатиблик қилиб келмоқда.\nКиритилган вақти: 05/01/2017 00:00; Кўрилганлиги: 2362\nМатериал манзили: http://www.sammuslim.uz/press/news/xoja--abdu--berun-jome-masjidi\nЧоп этилган вақт: 13/07/2020 22:32


Telegram сайтлар адаптацияси учун 251 664 доллар тўлайди\nTelegram ташқи сайтларни тезкорлик билан очишга имконият берадиган Instant View функциясига мўлжалланган шаблонларни яратишга доир танлов якунларини эълон қилди. Танлов иштирокчилари 2274 та сайтни қайташ ишлашди, деб ёзмоқда VC нашри.\nҲар битта маъқулланган шаблон учун муаллифга 100 доллардан мукофот тўланган. Барча иштирокчиларнинг рўйхати Telegram сайтида келтирилган. Компания мукофот пулларини август ойининг охиригача тўлашга ваъда берган.\nТез орада Telegram мазкур танловнинг иккинчи қисмини бошлашни режалаштирган. Бундан ташқари, танловда олинган маълумот асосида мессенжер асосчилари платформа ишини ҳам такомиллаштиришмоқчи.\nInstant View платформаси 2016 йилнинг ноябрь ойида ишга туширилган. Ушбу платформада очиладиган сайтлар ҳаволаси Instant View тугмачаси билан белгиланади ва унга босганда сайтдаги контент мессенжер ичида тезда очилади. Бу эса ўз навбатида ўқувчига қўшимча қулайлик яратади.


Лазиза севгилиси билан тушган янги суратини эълон қилди — фото - ShouBiz.uz\nМедиа 16:16 | 22.6.22\nЛазиза севгилиси билан тушган янги суратини эълон қилди — фото\n«Бахтингиз учун ҳамиша курашинг», — дейди у\nYouTube’даги «Shok.uz» лойиҳаси бошловчиси Лазиза Instagram саҳифасида севгилиси билан тушган янги суратларни эълон қилди.\nЛазиза бу гал ҳам севган инсонининг юзини тўлиқ кўрсатмаган. У кўзойнак тақиб олган ҳолда суратга тушган. Расмда бошловчининг севгилисининг ярим юзи кўринган. Лазиза саҳифасидаги изоҳда бахт учун курашиш кераклигини таъкидлаган. Шунингдек, радиобошовчи Ширин Ғофурова сурат остида изоҳ ёзиб қолдирган.\n«Бахтингиз учун ҳамиша курашинг», — деб ёзади бошловчи.\nПубликация от Laziza v Shoke (@lazizashokuz)\nЭслатиб ўтамиз, аввалроқ Лазиза севгилиси билан тушган суратини илк бор саҳифасига жойлаганди. Улар дам олиш учун тоққа чиққан. Бошловчи ўша ердаги лавҳалардан бирини ўз саҳифасига жойлаган. Суратда Лазизанинг севгилисининг юзи тўлиқ кўринмаган. У қўлини актрисанинг елкасидан ўтказиб, унга қараб турган.\n«Яна янги янгидан», — дея ёзиб қолдирган актриса.


Ўзбекистонда Навоийхонлик ва Бобурхонлик кечалари ўтказилмоқда\n15:20 / 08.02.2016\nМиллатимиз маънавияти ва адабиётининг сўнмас сиймолари Мир Алишер Навоий ҳамда Заҳириддин Муҳаммад Бобур таваллуди юртимизнинг барча муассаса ҳамда ташкилотларида кенг нишонланмоқда. Даҳоларнинг бебаҳо асарлари маънавий теранлиги ҳамда бадиий юксаклиги билан башарият мулкига айланган.\nАлишер Навоий номидаги Ўзбекистон давлат академик катта театрида Алишер Навоий таваллудининг 575 йиллигига бағишланган маънавий-маърифий тадбир бўлиб ўтди. Мутафаккирнинг бой мероси, асарларида улуғланган миллий ва умумбашарий ғоялар инсонни тарбиялайди, эзгуликка чорлайди. Тадбирда алломанинг ана шундай ўлмас асарларидан намуналар ижро этилди. Таниқли санъаткорлар, халқаро танлов ва фестиваллар ғолиблари, ёш ижрочилар иштирокидаги концерт дастури намойиш этилди.\nЎзбекистон тарихи давлат музейида Алишер Навоий таваллудининг 575 йиллигига бағишланган маънавий-маърифий тадбир ўзгача руҳда кечди.Унда Ўзбекистон Қаҳрамони, адабиётшунос олима Суйима Ғаниева талаба-ёшларга Навоий ҳаёти ва ижодий фаолияти, унинг бадиий-илмий мероси, мамлакатимизда улуғ шоирга кўрсатилаётган эҳтиром, шоир асарларининг навқирон авлод тафаккурини бойитишдаги ўрни ҳақида сўзлаб берди. Тадбирда Тошкент давлат педагогика университетининг “Олтин мерос” ансамбли иштирокчилари ижросида Алишер Навоий ғазалларига битилган куй-қўшиқлар ижро этилди.\nЎзбекистон давлат санъат ва маданият институтида ҳам “Бу гулшанда барҳаётдир назм ва наво” номли маънавий-маърифий кеча ўтказилди. Тадбирда Алишер Навоий ва Заҳириддин Муҳаммад Бобур асарларидаги эзгу ғоялардан ёшларимизни баҳраманд этиш, йигит-қизларни буюк аждодларимиз меросига юксак эҳтиром руҳида тарбиялашга алоҳида эътибор қаратилаётган таъкидланди. Кечада Ўзбек миллий академик драма театри актёрлари Алишер Навоий ва Заҳириддин Муҳаммад Бобурнинг рубоий ва ғазалларидан намуналар ўқиди. Навоий ва Бобур ҳақидаги фильмлардан лавҳалар намойиш этилди. Шунингдек, институт ўқитувчи ва талабалари томонидан Алишер Навоий асарлари асосида саҳналаштирилган спектакль йиғилганларга манзур бўлди.


ҲАЁТИМИЗ ҚАНДАЙ БЎЛИШИ ЎЗИМИЗГА БОҒЛИҚ - Ўзбекистон овози газетаси\nИба НАРИЗОВА, халқ депутатлари Навоий вилоят Кенгашидаги ЎзХДП гуруҳи аъзоси:\n— Давлатимиз раҳбари 2 март куни вилоятимизда бўлиб, ҳудуддаги ҳаёт тарзи, амалга оширилаётган лойиҳалар билан танишгани одамларнинг кайфиятини кўтарди, ҳаммамизни мамнун қилди.\nТомди туманидаги учрашувда мен ҳам қатнашдим. Олис чўл ҳудудида яшовчи юртдошларимиз ҳам яхши яшаши керак, шунга ҳаракат қилишимиз керак, деган фикрлар қалбимизни тўлқинлантирди.\nҚувонарлиси, шу кунга қадар Томди, Учқудуқ ва Нурота туманларини ижтимоий-иқтисодий ривожлантиришга қаратилган 3 қарор қабул қилинди. Тадбиркорлик билан шуғулланиш истагида бўлган ушбу ҳудуддаги фуқаролар 10 йил давомида барча турдаги солиқлардан озод этилди.\nТомди тумани вилоят марказидан қарийб 300 километр олисда, Қизилқумнинг бепоён кенгликларида жойлашган. Ҳудуд одамларини бир неча йиллардан буён тоза ичимлик суви муаммоси қийнаб келар эди. Учрашувда мазкур масала ўртага ташланди. Ушбу муаммони тез фурсатда ҳал қилиш юзасидан мутасаддиларга топшириқ берилди.\nЧўл ҳудудида яшовчи болаларни соғлом, билимли қилиб тарбиялаш муҳим масала экани таъкидланди. Томди, Учқудуқ, Конимех ва Зарафшон ёшлари учун замонавий кутубхона бунёд этилиб, улар ихтиёрига 4 та «Isuzu» русумли автобус бериладиган бўлди. Учқудуқ туманида эса замонавий мактабгача таълим муассасаси қурилиши айтилди. Фарзандларимизнинг бахту камоли ватан тақдири билан чамбарчас боғлиқлиги, уларнинг таълим-тарбияси устувор масала экани сўзда эмас, амалда ўз тасдиғини топяпти.\nШунингдек, аҳоли бандлиги билан боғлиқ муаммолар ҳам босқичма-босқич ҳал этилади. Масалан, Зарафшон шаҳрида қурилиш материаллари ишлаб чиқариш корхонаси, қарийб 2 минг бош қорамолга мўлжалланган комплекс, музлаткичли омборхоналар қурилиши, балиқчилик хўжалиги, иссиқхоналар ташкил қилиниши юзлаб, балки минглаб иш ўринлари яратилишидан далолатдир.\nУчрашувлар чоғида ҳар бир ҳудуднинг ижтимоий-иқтисодий салоҳиятидан келиб чиқиб, янгиликлар жорий этилиши таъкидланди. Одамларнинг қалбига ишонч, дардига малҳам бўлувчи истиқболли режалар ҳақида сўз юритилди.\nҲам она, ҳам халқ вакили сифатида ушбу эътибордан бошим кўкка етди, яшаётган ҳудудимизни ривожлантириш кўпроқ ўзимизга, бугунги ҳаракатларимизга боғлиқ эканини тушундим.


Роналдиньо қалбаки паспорт билан қўлга тушди\nБразилия миллий жамоасининг собиқ ҳужумчиси Роналдиньо қамалиши мумкин.\nAS хабарига кўра, парагвайлик прокурор машҳур тўпурарни ҳибсга олиш ҳақида ордер берган. Роналдиньо ва унинг укаси бу мамлакатга қалбаки паспорт билан кирганликда гумонланмоқда. Полиция улар жойлашган меҳмонхонада тинтув ўтказган. Айни пайтда ҳар иккаласи полиция назорати остида қолмоқда.\nРоналдиньо Парагвайга болалар учун мўлжалланган соғлиқни сақлаш дастурини тақдим қилишга борган.\nЭслатиб ўтамиз, аввалроқ Роналдиньо ватанида экологияга етказган зарари учун 2,3 млн евро миқдорида жаримага тортилганди. Шундан сўнг, прокуратура унинг 57та кўчмас мулкига тақиқ қўйди.


ЎзА - Жаҳон олқишлаган ноёб тафаккур соҳиби\n19.10.2018 00:39:06 Чоп этиш версияси\nЖаҳон олқишлаган ноёб тафаккур соҳиби\nҲар бир инсон қалбидаги эзгу орзулар улуғ мақсадлар сари бошлайди. Айниқса, болаликнинг беғубор дамларидаги беадоқ хайрли ниятлар узлуксиз тарбия билан тартибли йўналиш олиб, бир-биридан юксак поғоналарни забт этишга чорлайди.\nЮртимизда тафаккуру мушоҳадага етакловчи ақл гимнастикаси саналган шахматни ривожлантиришга, оммалаштиришга алоҳида эътибор қаратилмоқда. Ушбу спорт турига кўнгил қўйган ўғил-қизларимиз дунё шахмат усталарини лол қолдираётгани бу соҳага берилаётган эътибор самарасидир.\nВенгрия пойтахти Будапешт шаҳрида бўлиб ўтган “First Saturday GM” халқаро турнирида иқтидорли шахматчимиз Жавоҳир Синдаров муваффақиятли иштирок этиб, учинчи гроссмейстерлик талабини бажарди ва 12 ёшида жаҳоннинг энг ёш халқаро гроссмейстерига айланди.\nБундан бир йил олдин Жавоҳир халқаро шахмат устаси унвонига сазовор бўлиб, Президентимизнинг қимматли совғасини қўлга киритганди.\nЎтган бир йилда Жавоҳир ўз устида тинимсиз ишлаб, жорий йил июнь ойида “Воронеж опен-2018” халқаро мусобақасида биринчи, сентябрь ойида Туркияда ўтказилган 20 ёшгача ўсмирлар ўртасидаги жаҳон чемпионатида иккинчи гроссмейстерлик талабини бажарди.\nШуниси қувонарлики, Жавоҳир 12 ёш 10 ой 8 кунлигида гроссмейстерлик унвонини қўлга киритиб, жаҳон шахмат тарихида С.Корякиндан (12 ёшу 7 ой) кейин иккинчи, шахмат ватани бўлмиш Осиёда эса биринчи – энг ёш шахматчи сифатида ўз номини солномаларга муҳрлаб қўйди.\nШу ўринда айнан Осий қитъасида, хусусан, Ўзбекистонда шахмат йилдан-йил “яшараётгани”ни таъкидлаш лозим. Ўтган йили яна бир умидли шахматчимиз Нодирбек Абдусаттаров 13 ёшу 1 ойда гроссмейстерлик мақомига эришиб, юртимиз довруғини оламга ёйганди. 2018 йил июнь ойида эса ҳиндистонлик ёш шахматчи Рамешбабу Прагнанандҳа 12 ёш 10 ой 13 кунлигида шундай унвонга сазовор бўлиб, Нодирбекнинг “рекорди”ни янгилади. Жавоҳир эса ҳинд тенгдошини 5 кунга ортда қолдириб, жаҳоннинг энг ёш халқаро гроссмейстери деган шарафли номни яна Ўзбекистонга қайтарди.\nЭслатиб ўтамиз, бу юксак унвонга шахмат бўйича амалдаги жаҳон чемпиони Магнус Карлсен 13, жаҳон чемпионлари – Роберт Фишер 15, Владимир Крамник 16, Гарри Каспаров 17, Анатолий Карпов, Вишванатан Ананд 19, Михаил Таль 21, Тигран Петросян 23, Василий Смислов 29, Михаил Ботвинник 39 ёшида сазовор бўлган.\nЭнг ёш шахматчилар рўйхатидаги юқори поғонада юртимизнинг икки вундеркинди – Жавоҳир ва Нодирбек тургани ҳаммамизга фахр бағишлаши билан бирга, яқин йилларда жаҳон шахмат тожининг яна юртимизга қайтишига умид уйғотади.\nЖавоҳирнинг жаҳон шахмат аренасида қўлга киритган бу оламшумул ғалабаси барча юртдошларимизни хушнуд қилгани бор гап.\nЖавоҳир Синдаров юртимизда катта ҳурмат-эҳтиром билан кутиб олинди. Кенг жамоатчилик вакиллари билан учрашувда Шавкат Мирзиёевнинг жаҳоннинг энг ёш халқаро гроссмейстери Жавоҳир Синдаровга йўллаган табригини Ўзбекистон Республикаси Президентининг Ёшлар, фан, таълим, соғлиқни сақлаш ва спорт масалалари бўйича маслаҳатчиси Абдужаббор Абдувоҳидов ўқиб эшиттирди.\nТабрикномадаги бундай ҳароратли сўзлар ҳаяжонни орттиради.\n“Бундай улкан эътироф юртимиз ёшларининг барча соҳаларда, жумладан, ақл-заковат мусобақаси бўлган шахмат бўйича ҳам катта марраларни забт этишга қодир эканини яна бир бор яққол намоён этмоқда.\nАйни вақтда бу тарихий воқеа ўзининг буюк илмий кашфиётлари, маънавий-интеллектуал салоҳияти ва тафаккури билан дунёни ҳайратга солган улуғ алломаларимизнинг муносиб вакиллари юртимиздан етишиб чиқаётганини кўрсатади”.\nТошкент шаҳар ҳокими вазифасини бажарувчи Жаҳонгир Ортиқхўжаев эса Сергели тумани, Чорбоғ маҳалласидаги 102-уйнинг 3 хонали 27-хонадони калитини тантанали равишда топширди.\n– Бундай эътибор кўнглимни тоғдек кўтарди. Президентимизга ўз ташаккуримни билдираман. Табрик мени янада руҳлантириб, бундан-да юксак натижаларни қўлга киритишимда куч беради, – дейди Жавоҳир Синдаров. – Ютуқларга эришишимда устозларим Сабоҳат ва Сирожиддин Зайниддиновлар, Акром Тошхўжаев, Бобур Сатторов ва халқаро гроссмейстер Марат Жумаевнинг сабоқлари, ота-онам, яқинларим, айниқса, бобом Комил Синдаров, маънавий устозларим Бакриддин Зарипов, Муртазо Раҳматовнинг дастаклари, юртимизда спортни ривожлантириш учун яратилган шарт-шароит, яна айтаман, Президентимизнинг шахматга эътибори асосий омил бўлди.\nСўзни табрикдаги қуйидаги сатрлар билан якунлашни жоиз топдик: “Ишончим комил, сен эришган бу юксак натижа минг-минглаб ўғил-қизларимизни маррани доимо баланд олиб, ўз кучи, билими ва истеъдодига ишониб, турли соҳаларда катта ғалабаларни қўлга киритишга интилиб яшашга руҳлантиради”.


Ҳеч қандай ҳужжати йўқ фуқаро қандай алимент тўлайди? – Сот адилеттигине жетүү\n“Ынтымак” телерадиокомпаниясига Рўзихон исмли Ўш шаҳрининг яшовчиси мурожаат қилиб, тўрт йил аввал куёвидан ажралганини, бироқ умр йўлдошининг ҳеч қандай ҳужжати йўқлиги сабабли алимент ололмаётагини маълум қилди.\n-Беш йил аввал турмуш қурганмиз. Ўзаро келиша олмасдан бир йилдан кейин ажралиб кетдик. Ўшандан бери чақалоғим билан ота-онамнинг уйида тураман,- дейди Рўзихон.\nБу масала бўйича ҳуқуқшунос М.Жорокулов шундай жавоб берди:\n– Агар турмуш қурган ёшлар ФҲДЁ (ЗАГС)дан ўтмаган бўлса, унда алимент отасини аниқлаш жараёнидан кейин тўланиши керак. Агар ота бўлмишнинг шаҳсини тасдиқлаган ҳеч қандай ҳужжати бўлмаса, унда томонлар ўзаро келишиб, икки томонлама шартнома тузгандан кейин, ота боласи учун моддий ёрдам кўрсатиши мумкин.\nҲуқуқшуносларнинг сўзларига кўра, бу шартнома нотариал кучга эга бўлади.\nБоланинг отаси Дониёр Бегматов эса, ўғли учун алимент тўлашга рози эканини маълум қилди.


Жонни Деппга янги «Кариб денгизи қароқчилари»да роль берилмади\nЖонни Деппга янги «Кариб денгизи қароқчилари»да...\n28.10.2018 09:31 0 1074\n«Кариб денгизи қароқчилари» фильмининг янги қисмида бош қаҳрамонлардан бири — капитан Жек Читтак (Жонни Депп)ни кўрмаймиз. Бу ҳақда сценарийнавис Стюарт Битти «Daily Mail»га берган интервьюсида айтиб ўтди.\nУнинг айтишича, «Disney» компанияси бешинчи фильм — «Ўликлар эртак сўзламайди»дан касса тушумлари анча паст бўлгани боис жиддий ўзгаришларга ҳозирлик кўряпти. Қолаверса, Деппнинг ёши ҳам фильмдаги ролига мос келмай қолди, актёр июнь ойида 55 ёшга кирди.\nҚўшимча қилинишича, янги фильмни ёзишда «Дэдпул» фильми сценарийнавислари ҳам қатнашяпти.\nКариб денгизи қароқчилари Жонни Депп\nМаданият 06/03, 18:07\nЖонни Деппни хотин кишига алмаштиришди\nМаданият 02/03, 12:08\nЖонни Депп собиқ хотинидан 50 миллион доллар ундирмоқчи


Бош сахифа > Фаолият > Касаба уюшма ўқуви\nДам олиш кунларида ишлатиш тақиқланади.\n10 фойдаланувчи сайтда\nМалакасини ошириш бўйича ўқув ўтказилди\n11.02.2019. Жорий йилнинг 4 -9 феврал кунлари “Ўзбекистон касаба уюшмалари Федерациясининг Ўқув маркази”НТМда Агросаноат мажмуи ходимлари касаба уюшмаси тизимидаги бошланғич ташкилотлар касаба уюшма ...\nЁшлар малакаси оширилди\n20.11.2018. Ўзбекистон ахборот технологиялари ва оммавий коммуникация ходимлари касаба уюшмаси Республика Кенгаши Ёшлар бирлашмасининг Раёсат аъзолари ҳамда Ёшлар билан ишлаш комиссиялари раислари ...\nМеҳнат муҳофазаси бўйича вакиллар билан жамоатчилик назоратини кучайтирамиз\n12.06.2018. Ўзбекистон касаба уюшмалари Федерацияси Кенгаши Раёсатининг 2018 йил 8 январдаги “Ўзбекистон касаба уюшмалари Федерацияси Кенгаши Ўқув марказида 2018 йилнинг 1-ярим йиллигида касаба уюшма ...\n14.05.2018. Ўзбекистон касаба уюшмалари Федерацияси Кенгашининг 2017 йил 23 декабрдаги IV Мажлиси қарорида белгиланган вазифалар ижроси юзасидан Тошкент шаҳар касаба уюшмалари ташкилотлари бирлашмаси ...\nЎқитувчи-тренерлар малака оширдилар\n15.11.2017. Ўзбекистон касаба уюшмалари Федерацияси томонидан Халқаро меҳнат ташкилотининг Шарқий Европа ва Марказий Осиё давлатлари учун минтақавий Бюроси техник кўмагида амалга оширилган лойиҳа ...\nАмалий машғулот ўтказилди\n13.04.2017. Жорий йилнинг 12 апрель куни Ўзбекистон касаба уюшмалари Федерацияси Кенгашида Ўзбекистон Республикаси Президенти ҳузуридаги Давлат бошқаруви академиясида “Ҳудудий менеджмент” йўналиши ...\nХодимлар малакаси оширилди\n19.03.2017. 2017 йилнинг 13-17 март кунлари Ўзбекистон касаба уюшмалари Федерацияси Кенгаши Ўқув марказида ҳудудий касаба уюшмалари ташкилотлари бирлашмалари ҳамда тармоқ касаба уюшмалари Республика ...\nКасаба уюшмаларининг дастлабки ўқитувчи-тренерлари тайёрланди\n23.02.2017. Касаба уюшмалари ташкилотлари ҳар кунги фаолиятида дуч келаётган масалаларнинг самарали ҳал қилиниши кўп жиҳатдан касаба уюшмалари етакчилари ҳамда фаолларининг профессионал тайёргарлиги, ...


Ёмонликка қаршилик « O'zbekiston ERK Demokratik Partiyasi\n31 May 2017 - 6:00\nБалки нутқ учун бундай бир сарлавҳа бугунги кунда ўринсиз туюлиши мумкин. Чунки бугун дунё сиёсат фалсафасида Зулмга қаршилик эмас, айнан тескариси,яъни “Ёмонликка яхшилик қил”, “Зулмга қаршилик қилма” каби тушунчаларнинг устунлиги ҳали ҳам кўриниб турибди.\nТўғрироғи, бу тамойил дунё сиёсат фалсафасининг ташқи ниқобидир. Бу тамойил замонга мослашиш қобилиятини ҳали ҳам йўқотмаган, турли характердаги сиёсий режимлар билан ҳайратланарли даражада уйғун яшашда давом этмоқда. Бу тамойилнинг тамали насронийликда бўлгани каби, бошқа динларда у ва ё бу шаклда мавжуддир.\nЎз халқларининг кушандалари бўлган ҳукмдорлар “миллий манфаатлар” ниқоби остида айнан шу тамойилдан асрлар давомида фойдаланиб келдилар.\nЭнди бу тамойилдан Шарқ деспотлари ҳам ўз фуқароларини эзиш воситаси сифатида фойдалана бошладилар. Улар ўз урф-одатлари,дини ва аньаналари билан мазкур тамойилдаги уйқаш нуқталарни топиб, олтин топган қулдай севиниб кетишади. Масалан, ўзбек диктатори Ислом Каримов сўфий тариқатларинıнг “ёмонликка яхшилик билан жавоб бер” ақидасини ниҳоятда севиб қолди. Ва бу ақида шарафига сўфийлар жамоатидан бошқа бутун жамоатларнинг лидерларини қатл этди, турмага ташлади ёки сургунга кетишга мажбур этди.\nАммо мўғулларга карши Кўхна Урганч мудофаасида, зулмга қарши курашиб, ҳалок бўлган Нажмиддин Кубро ҳазратларининг ҳам сўфий тариқати лидери эканлигини Каримовга ҳеч ким айтиб бермаганга ўхшайди.\nСиёсатчи учун эса, “Зулмга қаршилик қилма” ақидаси – кўпгина таниқли мутаффакирлар, жумладан, Макс Вебернинг ҳам фикрига кура бажариб бўлмайдиган вазифадир Аслида, “Зулмга қаршилик қилма” фалсафаси чуқурроқ мутолаа этилганида, ундаги мазмуннинг ҳам биз тасаввур этгандан бошқача эканлигини кўрамиз.\nМасалан, яҳудийларнинг бу ақидани энг кўп Бобил асорати даврида қўлланганини кўрамиз. Улар бор кучи билан душманга яхшиликни тараннум этадилар. Аммо бу тараннум факат душманни енгиш воситаси сифатида ишлатилади: душманни яхшилик билан шарманда килиш, камситиш воситасидир. Душманга жазони эса Оллоҳ беради ва жазо муқаррардир. Яъни инсон душман билан жангдан қочмайди, аксинча, душманига ўзи бераолмайдиган дахшатли жазони беришни Оллоҳдан сўрайди, нола этади.\nИнсон Душманига яхшилик қиларкан, унинг гуноҳини янада чуқурлаштиради “ Сен буни(яхшиликни) қиларкан, унинг бошига ёнаётган чўғларни таёрлайсан ва Яратган сенга мукофотини беради”(Инжил.25:22).\nКонфуций бу масалага бошқа бир нуқтадан ёндошганини кўрамиз: “Ёмонликка яхшилик билан жавоб бериш тўғрими?”, деган саволга “Яхшиликка яхшилик билан, ёмонликка адолат билан жавоб берилади”, дея жавоб берган (“Лун Юй”, 14,34);\nЯъни адолат инсонга ёмонликка адолатли шаклда жавоб бериш ҳаққини беради.\nБу масалада “Инжил” мезон сифатида адолатни олд планга чиқаради. Яратган парвардигор “ марҳаматли инсонларга марҳамат билан, айёрларга эса уларнинг айёрлигига мос муносaбатда бўлади. Чунки У мазлумларни қутқарган, кибрли кўзларни ҳақир этган Зотдир” (Инжил. 17:26-28).\nИслом динининг Пайғамбари Мухаммад алайҳиссалом саллалоҳу алайҳи вассаллам бу мавзуда энг аниқ, энг шаффоф фикрни айтган: “Ёмонликка амал билан қаршилик кил, амал билан қаршилик этолмасанг сўз билан қаршилик қил. Сўз билан ҳам қаршилик қилолмасанг ичингда қаршилик қил. Сўнггиси иймоннинг энг заиф ҳолидир”.\n“Зулмга қаршилик қилма” ақидаси замонавий сиёсатда “нозўровонлик кураши” деган ном билан танилган кураш услубининг тамалини ташкил қилади. “Нозўровонлик” шиорини энг эффектив қўлланётганлар нозўравонлар эмас, диктаторлардир. Улар бу шиорни озодлик ва адолат тарафдорларини пассивлаштириш учун қўлланмокда.\nДунё сиёсати арбобларининг иккиюзлилиги шундаки, улар диктаторлар тарафидан қилинаётган зўравонлик ва террорни машру ҳисоблаб, уларга қарши бўлган машру ва адолатли харакатларни экстремизм ҳисобламоқдалар.\nАраб дунёсида бошланган золимларга қарши мазлумларнинг исёни – келиб чиқиши фитна бўлиши эҳтимолларидан қатьий назар – нодир, феноменал ҳодисадир. Бу феномен жуда ҳам яшовчан бўлган “нозўравон кураш “сафсатасини кутилмаганда шубҳа остига қўйди.\nАгар бугун Гарб кучга куч билан жавоб бераётган Ливия исёнкорларига ёрдам кўрсатаётган бўлса, бунинг сабаби фақат\nнефт ва геополитик манфаат эмас, бу айни пайтда дунёда мафкуравий, сиёсий ва ижтимоий стандартларнинг алмашинув соати келганидан ҳам мужда бераётир.\nБизнинг дунёмиз бу ўзгаришларга тайёрми?\nИслом фундаментализми ва маданиятлар уруши каби ваҳималар бошланган бу катарсис, бу глобал тозаланиш жараёнини соғлом ақл билан тадқиқ этишга ҳалал бермоқда.\n“Ҳодисалар Вақт тарафидан гаровга олингандир. Ҳодисаларнинг соати келганида Вақт уларни гаровдан озод қилади ва улар юз беради”.\nБу мегаметафора ойдинлигида шуни айтиш мумкин-ки, Ўзбекистоннинг 22 йиллик гаровга олиниш, раҳина муддати\nбитаяпти. Ўзбекистон ертўладан чиқишга шайланмоқда. Биз бу ҳайбатли, маҳобатли ҳодисага, бу улуғ озодликка шай турмоғимиз керак .\nБиз ушбу буюк Ходисанинг бoш қаҳрамони Ўзбекистон халқи билан бирга бўлишга тайёр туришимиз лозим. У билан бирга бўлмоқ – унинг дарди билан яшамоқдир, унинг ярасига малҳам бўлмоқдир.\nЁмонликка қаршилик қиламиз. Андижонда қатл этилган мингларча шаҳиднинг пок руҳлари ҳақи бу зулмга қаршилик қиламиз.Кашшоқликка чора излаб дунёда саргардон кезаётган миллионлаб инсонлар ҳақи қаршилик қиламиз. Истиқрор ниқоби ортида гизланган зулмга, қонли диктаторнинг қизлари осган жавохирлар билан безанган зулмга ва яхшилик ниқобидаги ёмонликка қаршилик қиламиз. Бутун кучимиз, бор матонатимиз билан қаршилик қиламиз.\nКулоғи бўлган ҳар ким Вақт қобиғининг чатнаётганини эшитмоқдадир. Кўзи бўлган ҳар бир инсон туннелнинг охирида бир нур кўрмоқда.\nЮраги бўлган ҳар ким бизнинг сафимизга қўшилсин. Ки у гаровга олинган Ватанимизнинг озодликка чиқиш манзарасини ўз кўзи билан кўрсин, унга ёрдам берсин.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (512-514-саҳифалар.)


22.05.2019 19:28 0 1210\nМазкур тадбир Ахборот технологиялари ва коммуникацияларини ривожлантириш вазирлиги ташаббуси билан вазирликнинг Сирдарё вилояти ҳудудий бошқармаси томонидан вилоят ҳокимлиги ва Гулистон давлат университети ҳамкорлигида ташкил этилди.\nТадбирда Гулистон давлат университети, Гулистон компютер ва ахборот технологиялари касб-ҳунар коллежи талабалари, умумтаълим мактаб ўқувчилари, шунингдек маҳаллий дастурчилар ҳамда дастурий маҳсулотлар ишлаб чиқувчи IT-компаниялар иштирок этдилар.\nЁш дастурчилар форумини ўтказишдан асосий мақсад аввалги йилларда бўлгани каби бу йил ҳам ахборот технологиялари соҳасида эришилган натижалар ва амалга оширилаётган лойиҳаларни намойиш этиш ҳамда уларни қўллаб қувватлашдан иборат.\nФорум давомида дастурчилар ўзлари томонидан яратилган лойиҳалари тақдимотини ўтказдилар.\nТошкент шаҳридаги Инҳа, Муҳаммад ал-Хоразмий номидаги Тошкент ахборот технологиялари университети ҳамда нуфузли IT-компанияларнинг малакали мутахассислари иштирокида шакллантирилган Ҳайъат аъзолари томонидан Сирдарё вилоятида ёши чекланмаган дастурчилар тайёрлаган лойиҳалар баҳоланиб, зарур кўрсатма ва тавсиялар бериб ўтилди.\nТадбир сўнгида танлов ғолиблари эсдалик совғалар ва махсус дипломлар билан тақдирландилар.\nСирдарё форум Рақамли технологиялар ўқув маркази Ёш дастурчилар


Шавкат Мирзиёев ХХР давлат кенгаши бош вазирини қабул қилди » Muzlik.uz - O‘zbekiston yangiliklari\nБугун Ўзбекистон Республикаси Президенти Шавкат Мирзиёев Ўзбекистонга расмий ташриф билан, шунингдек, Шанхай ҳамкорлик ташкилотига аъзо давлатлар Ҳукумат раҳбарлари кенгашининг 18-мажлисида иштирок этиш учун келган Хитой Халқ Республикаси Давлат кенгаши Бош вазири Ли Кэцянни қабул қилди. Бу ҳақда президент матбуот хизмати хабар берди . Давлат раҳбари меҳмонни самимий қутлаб, Ўзбекистон билан Хитой ўртасидаги дўстлик ва ҳар томонлама стратегик шериклик муносабатлари изчил мустаҳкамланиб бораётганига катта мамнуният билдирди. Ли Кэцян, ўз навбатида, Ўзбекистон президентига илиқ меҳмондўстлик учун самимий миннатдорлик билдирди ҳамда ХХР раиси Си Цзиньпиннинг саломи ва энг эзгу тилакларини етказди. "Газета.uz"да реклама Учрашувда икки давлат раҳбарларининг самарали музокаралари конструктив сиёсий мулоқотни кенгайтириш ва барча соҳаларда кўп қиррали амалий ҳамкорликни ривожлантириш учун мустаҳкам замин яратгани алоҳида таъкидланди. Олий даражада эришилган келишувлар ва имзоланган битимларни сўзсиз амалга ошириш, икки томонлама савдонинг жадал ўсишини таъминлаш, шунингдек, инфратузилмани ривожлантириш, энергетика, саноат, қишлоқ хўжалиги, транспорт, ахборот-телекоммуникация технологиялари ва бошқа соҳаларда устувор лойиҳаларни биргаликда илгари суриш зарурлиги қайд этилди. Маданий-гуманитар йўналишда, аввало фан, таълим, инновациялар ва туризм йўналишларидаги алоқаларни мустаҳкамлашга алоҳида эътибор қаратилди. Учрашувда Шанхай ҳамкорлик ташкилоти доирасидаги ҳамкорликни кенгайтириш масалалари муҳокама қилинди. Хусусан, иқтисодиёт, инвестициялар ва транспорт коммуникациялари соҳаларида ташкилотга аъзо барча давлатлар учун манфаатли бўлган йирик лойиҳаларни амалга ошириш долзарб экани таъкидланди. Халқаро ва минтақавий аҳамиятга молик масалалар юзасидан ҳам фикр алмашилди. ХХР Давлат кенгаши бош вазири Хитой мамлакатлар ва халқлар манфаатлари йўлида кўп қиррали шериклик муносабатларини янада ривожлантириш ва мустаҳкамлашга кўмаклашишга тайёр эканини тасдиқлади.


Аёлларнинг ишлаши ҳақида - Динда саволим бор\nХозирги вақтда: 22 ноя 2019, 12:21\nАёлларнинг ишлаши ҳақида\nПост Савол » 09 март 2017, 16:12\nАссалому алайкум! Мен стоматологиянинг жарроҳлик факультетини битирганман. Фарзандлар тарбияси ва турмуш ўртоғимнинг хоҳиши билан 4 йил ишламадим. Соғлигим ёмонлашгани туфайли шифокорлар тавсияси билан ишга чиқдим. Иш вақтим тушликкача. Иш ҳақим ўз чиқимларимни қоплайди, холос. Ишим давомида кўп инсонларнинг дуосини оляпман. Эрим эса ишлашимга қарши. Айтишларича, Исломда аёллар кўчага чиқиб ишласа, эрлари «даюс» бўларкан. Шариатда аёлларнинг ишлаши ҳақида қандай кўрсатмалар бор?\nЖавоб: Аёлларнинг ишлаши ҳақида\nПост Одинахон Муҳаммад Юсуф » 09 март 2017, 16:12\nВа алайкум ассалом. Шариатда аёл кишининг асосий вазифаси эрга итоат қилиб, унга хизмат қилиш ва фарзандларнинг тарбияси билан шуғулланишдир. Эр аёлнинг уйда ўтиришини, ишламаслигини талаб қилишга ҳақли. Шу билан бирга, оилани ҳар томонлама таъминлаш эрнинг зиммасида. Лекин баъзи ҳолларда, молиявий қийинчилик бўлганда ёки сиз айтгандек, эзгу ниятда ишлаш мумкин. Буни эса маслаҳат қилиб, керак бўлганда эрга яхшилик билан тушунтириб, розилигини олиб амалга ошириш керак. Эрлар ҳам имконият, шароит кўтарса, яхши ният билан инсониятга хизмат қилишлари учун аёлларига ишлашга изн берсалар, яхши бўлади. Айниқса фақат аёлларга муносиб бўлган, мисол учун: мураббиялик, доялик ва шунга ўхшаш ишлар шу жумладандир. Валлоҳу аълам.\nМавзу - Аёлларнинг ишлаши ҳақида


Россия ва Туркия ҳамкорликнинг уч йиллик дастурини ишлаб чиқади\n18:08 / 27.09.2016\nРасмий Москва ва Анқара уч йиллик муддатга мўлжалланган иқтисодий ҳамкорликни тиклашга қаратилган дастурни ишлаб чиқиш устида ишламоқда. Бу ҳақда, Россиянинг Туркиядаги элчиси Андрей Карлов Анқарадаги Атилим университетида қилган чиқишида сўз юритган.\n«РФ ва Туркия ўртасидаги савдо айланмаси 30 млрд доллардан ошиб кетди. Бундан ташқари, билвосита савдо ҳажми 15 млрд долларни ташкил этган. Ўтган 7 ойлик инқироз даври бизларнинг иқтисодий ҳамкорлигимизга жиддий салбий таъсир кўрсатди. Ҳозирда, 2016—2019 йилларга мўлжалланган махсус чоралар дастури устида иш олиб борилаяпти. У тадбиркорлар учун ўзига хос “йўл харитаси” бўлиши лозим ва бир-бир ярим йилларда аввалги даражага чиқиш ва кейинчалик ундан ўтиб кетишга имкон бериши керак», — дея Карлов сўзларидан иқтибос келтиради РИА Новости агентлиги.\nРоссия Туркия дастур инқироз йўл харитаси


Балиқчилик тармоғи ривожланмоқда » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Балиқчилик тармоғи ривожланмоқда\nБалиқчилик тармоғи ривожланмоқда\n09-06-2018 15:52 Navoiy shahri, Yangiliklar\nУшбу соҳада анчагина тажриба тўплаган ҳамшаҳримиз Баҳодир Фаттоев 2004 йилдаёқ балиқчилик билан шуғулланар эди. Ўтган вақт давомида у "Само” фермер хўжалигини ташкил этиб, Айдар–Арнасой кўли атрофида балиқчиликни ташкил этди.\nМазкур соҳа сир-асрорларини яхши ўзлаштириб олган фермер хўжалиги раҳбари 2018 йилдан бошлаб интенсив ҳовузлар ташкил этиб, балиқ кўпайтиришни йўлга қўйди.\n– 2017 йилда бизга банкдан 250 миллион сўм миқдорида кредит ажратилди, – дейди Б. Фаттоев. – Шу маблағ ҳисобига Навоий шаҳрининг "Ишчилар” қўрғонида 24 сотих жой олиб, у ерда интенсив ҳовуз, балиқни сақлаш омборхонаси ҳамда уни қайта ишлаш цехи биносини қурдик. Эндиликда тадбиркорлик ишимизни давом эттириш учун банкдан яна 1 миллиард сўм миқдорида кредит олаяпмиз. Истиқболли лойиҳа дастурига киритилган фаолиятимизни янада ривожлантириб, кенгайтириб, бошқа вилоятлардан балиқ чавоқларини олиб келамиз. Африка лаққа балиқларини етиштирамиз. Бу иқлимга тез мослашувчан, сув танқислигига ҳам чидамли ва тез кўпаядиган балиқ турларига киради. Унинг ҳар бири тўлиқ етилганда вазни 3 килограммгача етади. Бугунги кунда хўжалигимизда 12 нафар киши меҳнат қилиб келаяпти. Улар балиқ турларини кўпайтириш ва чавоқларини етиштириш билан бирга уларни парвариш қилиш, тозалаш, қуритиш, қайта ишлаш билан шуғулланади. Келгусида корхона тўлиқ қувват билан ишлай бошласа, ишчиларимиз сонини 15 нафарга етказиш ниятидамиз.\nПрезидентининг 2018 йил 6 апрелда "Балиқчилик тармоғини жадал ривожлантиришга доир қўшимча чора-тадбирлар тўғрисида”ги Қарори эълон қилинган эди. Ушбу қарор ижросини таъминлаш мақсадида республикамизда бу борада қатор чора-тадбирлар амалга ошириб келинаяпти. "Балиқ ишлаб чиқарувчи” эркин иқтисодий зонасини ташкил этиш, балиқ етиштиришга мўлжалланган сунъий ҳавзаларни кўпайтириш, ушбу хўжаликлар учун юқори сифатли озуқаларни ишлаб чиқариш ишлари жадал олиб борилаяпти. Албатта, бу ўз навбатида ушбу ҳавзаларда наслли балиқ чавоқларини яратиш, мамлакатимиз аҳолисининг ушбу маҳсулотларга бўлган эҳтиёжларини қаноатлантириш баробарида уларни чет давлатларга экспорт қилиш имкониятларини ҳам кенгайтиради.\nЎз олдига янги мақсадларни қўйган тадбиркор Б. Фаттоев келгусида замонавий интенсив ҳовузда Африка лаққа балиқларини кўплаб миқдорда етиштиришни, ушбу маҳсулотларни сифатли ҳолатда сақлайдиган Германияда ишлаб чиқарилган музлаткичларни ҳам олиб келиб ўрнатишни режалаштирмоқда. Бу эса маҳсулот сифатини йўқотмасдан буюртмачиларга етказиб бериш имкониятини беради. Шунингдек, у ўзи ташкил этган корхона олдида аҳолига хизмат кўрсатувчи янги ошхона ҳам ташкил этиб, шу ернинг ўзида балиқ маҳсулотидан турли таомлар пишириб, мижозларга тортиқ қилишни ҳам келажакдаги режалари қаторига киритиб қўйган.\nТадбиркорнинг ушбу саъй-ҳаракатлари вилоятимизда балиқчилик тармоғини ривожлантиришга ва халқимиз дастурхонини балиқ маҳсулотлари билан тўлдиришга хизмат қилиши шубҳасиз.\nХалқ фаровонлиги йўлидаги лойиҳалар ижроси Пр ...\nЗАМОНАВИЙ ФЕРМЕРНИНГ МУВАФФАҚИЯТЛАРИ


Банкомат орқали хорижий валютани нақд олиш мумкин | soglom.uz\nБанкомат орқали хорижий валютани нақд олиш мумкин\nЎзбекистон Республикаси фуқаролари 2018 йил 1 апрелдан бошлаб банк пластик картасидаги хорижий пул маблағларини махсус ўрнатилган банкоматлар орқали нақд олиш имкониятига эга бўлишди. Бу ҳақида Kun.uz мухбири хабар беради.\nМаълум қилинишича, мамлакатдаги тижорат банклар ички монетар-конвертацион сиёсатига асосан битта банк пластик картасидаги маблағларни нақд қилиш учун кунлик чеклов ўрнатиши ва ушбу меъёр мустақил белгиланиши ойдинлашмоқда. Шунингдек, банк пластик картасидаги хорижий маблағни нақд этиш учун банк мижоздан хизматдан келиб чиқиб, 3 фоизгача устама олиши мумкин.\nЯна ўқинг: Мурувват кўнгилдан бошланади


Гулсевар Замон: Ғурбатдаги ғариблар ё ‘Московобод’даги ‘резина кватира’да (Видео) | ДУНЁ ЎЗБЕКЛАРИ | Mobile Version\n03/24/2016 Ismat Khushev Видео\nҒурбатдаги ғариблар ё ‘Московобод’ ҳикоялари\nБугун миллионлаб марказий осиёликлар Россияда ризқ теришмоқда.Пойтахт Москванинг ўзида уларнинг сони ўн минглаб…\nАммо, Москвадаги ўнлаб “резина квартиралар”нинг сони камаяётгани йўқ…\nБарча учун битта ошхона, битта ҳаммом, битта ҳожатхона… Эшик олдини оёқ кийимлар тўлдирган.\n“Россиядаги молиявий қийинчилик боис ушбу “резина квартиралар” янада чўзиляпти. Оёқ узатадиган жой бўлса бўлди баъзилар учун”, дея хўрсинади хонадондагилардан бири.\n“Биласизми, меҳнат муҳожирлари ҳам одам. Оила боқай деб келишган бечоралар. Аммо, жуда оғир аҳволда яшашади. Бир хонадонда 20-30 киши бирга яшайдиганлар ҳам бор”, дейди москвалик Светлана.\nМен бўлган хонадондагилар эса: “Қийинмас, ҳамма нарсага навбат бор. Иложини қиляпмиз”, дейиш билан чекланишади.\n“Ташкентский переулок”Москва жануби шарқидаги “Ташкентский переулок” кўчасига эрталабки соат 08:00 лар чамаси бордим.\n“Ассалому алайкум, амаки”, дедим ҳеч иккиланмай.\n“Ваалайкум ассалом”, дея жавоб берди амаки.\n“Ҳорманг, амаки, қаерликсиз?”\n“Бухородан”, дейди амаки бироз қор курашдан тин олиб. “Сиз ҳам Ўзбекистонданмисиз?”\n“Ҳа, Ўзбекистон”, дейман-да, у кишини яна гапга соламан. Амаки Бухорода оиласи қолгани, Россияда бир неча йиллардан бери ишлаётгани ҳақида гапиради.\n“Тинчлик керак, қўйинг, қизим, ўзи зўрға юрибмиз. Нариги томонга бориб олинг видеонгизни, анави кўчадаги фаррошлар ҳам ҳаммаси ўзбекистонлик”.\nImage captionГулсора асли қирғизистонлик, у ҳужжатларини тўғрилаш учун бормаган эшиги қолмаганини айтади\n9 йилдан бери паспортсиз юрган Гулсора… Унинг туғилганлик гувоҳномасисиз, бу дунёда бор-йўқлиги қайд ҳам қилинмай, бўйи етиб бораётган қизи.\nБолалари, уйини эсласа, ҳўнграб йиғлайдиган Саломат…\nImage captionҲабиба 3 яшар боласини қайнонасига ташлаб келган\nҚўрқувМендан ўзларини олиб қочган фақат “Ташкентский переулок”даги амаки эмас эди. Аксарият, ўзбеклар Би-би-си дейишим билан синиққина жилмайишар ёки индамай кетиб қолишарди.\nҚишлоқ хўжалик фанлари кандидати, Москвада каттагина ресторан хўжайини ҳам: “Қўйинг, Ўзбекистонда борар-келарим бор, мен гапирмай қўя қолай. Қолаверса, уйдагилар…” дея гапини қисқа қилди.\nСартарошхонадаги андижонликлар ҳам “қўйинг, қўйинг”лаб эшикларини ёпишди.\n“Қўрқувнинг илдизи Ўзбекистонда”, дейди ҳуқуқ фаоли Баҳром Ҳамроев.\nМуаммоларЯрим тасдиқланган маълумотларга кўра, Россияда биргина Ўзбекистондан қарийб 2 миллион меҳнат муҳожири бор.\n“Инқироз ўлганнинг устига тепган бўлди”, дейди суҳбатдошларимдан бири.\n“Биров ишини йўқотди, биров маошини ола олмаяпти”.\nМен бориб тушган Домодедово аэропортини ҳам, суҳбатдошларимдан бошқа бири айтмоқчи, “ўз уйи, ўлан тўшагини ташлаб келаётган қора кўзлар” тўлдиришганди.\nАммо, ҳамманинг иш ўнгидан келавермайди. Ойлаб ишсиз юрганлар қанча…\n“Энди қаранг, патент олиш учун 10 минг рублдан ортиқ сарфлашингиз керак. Уйнинг ҳақини тўлаш керак. Еб-ичмасангиз бўлмаса. Уйига пул юбора олмаётганлар ҳам бор. Ҳозир жуда қаттиқ ишласангиз, 100-200 доллар орттирасиз. Бу ерда юришнинг ҳам маъноси қолмаяпти. Аммо, ватанда шунинг ҳам иложи йўқ-да”, дея бош чайқайди суҳбатдошларимдан яна бири.\nБошқалар эса, “патент” ни олганингиздан кейин ҳам полиция таъқибларидан қутилиб бўлмаслиги, уларга ҳам “узатиб” туриш кераклигини айтишади.\n“Ҳозир полициячилар ҳам тожикча, ўзбекчани ўрганиб олишган. Тожикчалаб :”500 берақолай”, десангиз, “Қанақа 500, 1500 минг бер” дейишади”, дейди мен тожикистонликларнинг ошхонасида учратган Раҳимиддин.\n“Иш топганда ҳам, бахтсиз ҳодисалар йўқ эмас”, дейди Толиб.\n“Сабаб оддий – улар қонунларни билишмайди, кўплари тилни яхши билмайдилар…” дейишади мутахассислар\nЧорасиз қаерга бош урсин?“Мен 10 йилдан бери бунақа ташкилотлар борлигини эшитмадим”, дейди яна бир муҳожир Бахтиёр.\n“Улар бор, аммо етарли эмас. Меҳнат муҳожирлари сони шу қадар кўпки, саноқли сондаги ташкилотлар уларнинг ҳар бирига қандай етиб борсин”, дея фикр билдиради “Чегара билмас тинчлик” ташкилоти раҳбари Фарҳод Устажалилов.\nImage captionМуҳожирлар ишлаш рухсатномасини Подмосковьедаги янги миграция марказидан олишади\n“Биласизми, дардини дастурхон қилмаслик энди қонимизда бор, энди шикоят қилаверсак ҳам ношукурлик бўлади”, дейишади улар…\n“Московобод” ва ё муҳожирларнинг навбатдаги ҳикояларини тинглаб томоша қилиш учун bbcuzbek.com ва ижтимоий тармоқлардаги саҳифаларимизни кузатиб борингВидеолавҳани BBCUZBEK YouTube каналида ҳам томоша қилишингиз мумкин. Линк бу ерда\nЎзбекистонликлар Вашингтондаги элчихонада овоз беришди (Видео)


Қимор ўйинларини санъаткор тарғиб қилса жазоланадими? » Sangzor.uz - Инновацион янгиликлар портали\nSangzor.uz - биз сизга яқинмиз! » Жамият » Қимор ўйинларини санъаткор тарғиб қилса жазоланадими?\nҚимор ўйинларини санъаткор тарғиб қилса жазоланадими?\nОнлайн қимор бутун дунёни шиддат билан эгаллади. Шу боис бугун онлайн қимор ботқоғига тобора чуқурроқ ботиб бораётганлар кўпаймоқда. Нафақат ёшлар, балки катталар ҳам бу қармоққа илинмоқда.\nЎтган йили бот-бот мана шу онлайн қимор туфайли ҳатто ўз жонига қасд қилганларнинг хабарларига дуч келдик. Мосбет, 1хбет сайтлари блокланган, аммо унга қандай киришни тарғиб қилаётган вайнерлар, блогерлар бугун қонун олдида жавоб бериши белгилаб қўйилди. Яъни букмейкерлик, онлайн қимор рекламаларини тарқатувчиларни жавобгарликка тортиш бўйича ҳужжат имзоланди.\nҲар бир реклама ортида каттагина пул туради. Онлайн қимор ўйналадиган сайтлар блоклангани билан уни реклама қилаётганлар блокланмаган эканлиги ва унинг ортида ҳали ҳамон фожеалар давом этаётгани ачинарли. Бу ҳақда ижтимоий тармоқларда жуда кўп марта бонг урилган. Масалан Facebook`даги Шермуҳаммад Акбаров, Дима Қаюм каби аккаунт эгалари юқори органлардан икки йилдан бери ўз саҳифасида онлайн қиморни реклама қилаётганларни назоратга олишни сўраган бўлса, «Халқ билан бўл», «Халқ назорати» каби катта гуруҳларда мана шу онлайн қимор орқали ўз жонига қасд қилган инсонлар ҳаётига зомин бўлаётган ўйинлар ҳақида бир неча маротаба бонг урилган, одамлар бу ўйинларига ўзларининг салбий фикрларини билдиришган. Ва ниҳоят яқинда қимор ўйинларини реклама қилаётганларни блоклаш вақти келганини англаб етдик. Ачинарлиси бу ўйинларни қўшиқчиларимиз реклама қилаётгани.\nБу ҳақда тармоқ фойдаланувчиси Мирзоозод Мирзанеъматов ўз саҳифасида шундай ёзади: «Насафий деган битта йигитнинг гули, «Хейтерлар» қўшиғига олган клипи ҳам, Сардор Мамадалиев билан дуэт шаклида айтилган «Аканг кучайди», номли қўшиқ клипи Мосбет ва 1хБет каби букмейкерлик тармоқлари рекламасига бағишланган». Яна муаллифнинг иддаосича, уларнинг клипини икки миллионга яқин одамлар томоша қилишган. Бу клиплардаги дейди муаллиф кружка ва қизларнинг кийиб олган футболкаларидаги 1 хБет белгисига эътибор қаратинг.\nДарҳақиқат ҳар иккала клипда ҳам ушбу қимор ўйинларини ўйнасанг шоҳона ҳаёт кечирасан деган тарғибот бор. Клиплардаги ярим-яланғоч қизлар, ҳашаматли, меҳмонхоналар, сочилаётган хориж валютаси буларнинг барчаси мана шу ўйинни ўйнасанг худди шундай яшайсан деган маъно келиб чиқаради. Ҳаттоки Насафий тушган клипда катта ёшли одам болага танбеҳ беради, «бу юришингни, ўйин ўйнаётганингни ота-онанг биладими», деб, бола «ҳа», дейди. Шу орада бояги танбеҳ берган кишининг ҳам телефонига бир миллион ютдингиз қимор ўйинидан деган хабар келади...\nИккала қўшиқнинг ҳам тарғиботи айнан мана шу қимор ўйинларига бориб тақалади. Айни пайтда ИИБ вайнерлар,блогерларни назорат қилиш, уларни жавобгарликка тортиш ишларини бошлаб юборишди. Аммо блогердан, ҳам, вайнердан ҳам таниқлироқ ва одамлар эргашиши осон бўлган санъаткорларни ким тартибга чақиради? Уларнинг ижтимоий тармоқ саҳифаларидаги ушбу клипларини ким назорат қилади? Маданият вазирлиги эмасми? Айни шундай пайтда маънавият маърифат тарғиботчилари юқори органлардан шундай санъаткорлар ва реклама тарқатувчилар билан шуғулланишни сўраб мурожаат қилиши, амалда кураш бошлаши лозим. Акс ҳолда бу ўргимчак тўри кўпларни ўз тўрига ўрайди. Эси дарди пул топиш бўлганларни эса миллат келажаги, ёшлар фожеаси, одамларнинг ҳатто ўз жонига қасд қилиши мутлақо қизиқтирмайди.\nҚимор ўйинлари сабаб қўшнисининг ҳомиладор келинини ўлдирган шахс 20 йилга қамалди\nЎзбекистонда энг қиммат автомобиль рақами сотилди\n«Оилам учун давлат хизматлари» номли расмлар онлайн-танловининг 2-босқичи бошланди\nШифокорларнинг ойлиги икки марта ошади


Қишлоқларда ҳам ОИТС тарқалиш хавфи кучли\nСаида Кузатувчиларнинг фикрича, бугунги кунда Ўзбекистоннинг нафақат шаҳарларида, балки қишлоқларида ҳам ОИТС/ВИЧ касаллиги тарқалиш эҳтимоли мавжуд.\nХалқаро ташкилотлар ҳисоботларида Марказий Осиё давлатларида сўнгги йилларда Орттирилган иммун тақчиллиги синдроми (ОИТС) ва Одам иммун тақчиллиги вирусини (ВИЧ) юқтирганлар сони кўпайиб бораётгани қайд этилган. Хусусан, БМТнинг ОИТСга қарши кураш департаменти - UNAIDS маълумотларига кўра, агар зудлик билан чоралар кўрилмаса, 2005 йилга бориб Марказий Осиёда 2 миллион киши шу хавфли касалликка чалиниши эҳтимоли бор.\nЎзбекистон минтақадаги аҳолиси энг кўп давлат бўлса-да, ОИТС/ВИЧни юқтирганлар сони нисбатан камчиликни ташкил этади. Маълумотларга қараганда, ҳозирги кунда Ўзбекситонда З215 киши ОИТС билан оғриган. Мутахассисларнинг айтишича, мамлакатда ОИТСга чалинганларнинг асосий қисмини гиёҳвандлар ташкил этади. Расмий статистикада келтирилишича, ОИТС/ВИЧни юқтирганларнинг 20 фоизи фоҳишалардир.\nАҳолига хизмат кўрсатиш халқаро ташкилоти - ПИЭСАЙ мувофиқлаштирувчиси Индира Аҳмедова ОИТСни юқтирган, лекин расмий рўйхатга олинмаганлар сони бундан кўпроқлигини маълум қилди. Унинг таъкидлашича, биргина Тошкент шаҳрининг ўзида мазкур касалликка чалинганлар сони 6 мингтани ташкил этади. Касалликка чалинган хотин-қизларнинг ўртача ёши эса 20-21 ёшдир.\nИ.Аҳмедованинг маълум қилишича, ўтказилган тадқиқотлар фоҳишаларнинг 65 фоизини маҳаллий аҳоли вакиллари ташкил этишини кўрсатган. Уларнинг маълум қисми олий маълумотга эга экан.\nАйрим кузатувчилар мамлакатда кўпчилик хотин-қизлар, айниқса, қишлоқ аёллари муқим даромад манбаига эга бўлмагани сабабли фоҳишалик қилишга мажбур бўлаётганини эътироф этмоқда. Уларнинг билдиришича, бундай аёллар аввалига мардикорлик қилади. Оғир ишлардан зада бўлгач эса фоҳишалик йўлини танлашга мажбур бўлади. Таҳлиллар мардикор аёллар ичида ҳам ОИТС/ВИЧга чалинганлар борлигини кўрсатмоқда. Қишлоқ аёлларининг мардикорлик ва фоҳишалик билан шуғулланиши кўпайиб бораётгани ўз-ўзидан бу ҳудудларда ОИТС/ВИЧ тарқалиши эҳтимолини кучайтираётир.\nМаълумотларга қараганда, “аср вабоси” билан оғриганларнинг 70 фоизини ёшлар ташкил этади. Шу боис, кузатувчиларнинг фикрича, мамлакат ёшларининг ушбу касаллик тўғрисидаги тушунчаларини бойитиб бориш лозим. Хусусан, дейди Фарғона академик лицейи ўқитувчиси Ҳамдам Арслонов, ОИТС/ВИЧнинг тарқалиш йўллари, оқибатлари ҳақида дарсларда ўқувчиларга маълумотлар берилиши йўлга қўйилса, мақсадга мувофиқ бўлади.


Бүгин, 20-июньнан баслап 2022-2023-оқыў жылы ушын академиялық лицейлерге улыўма билим бериў мектеплериниң 9-класс оқыўшыларынан ҳүжжетлерди litsey.edu.uz порталы арқалы онлайн тәризде қабыллаў процесслери басланды. Бул ҳаққында Жоқары ҳәм орта арнаўлы билимлендириў министрлиги хабар берди.\nАбитуриентлер дизимнен өтиў процесинде системаға жеке мағлыўматларын киргизиў менен бирге төмендеги ҳүжжетлерди электрон формада (PDF, JPEG) жүклеўи керек:\n- быйылғы жылы 9-классты питкергени ҳаққындағы аттестат;\n- 3,5 х 4,5 см өлшемдеги 1 дана реңли фотосүўрет;\n- оқыўға жеңилликли кириў ҳуқықын беретуғын ҳүжжетлер – пән олимпиадасы, таңлаўлар, жарыс жеңимпазы екенлигин тастыйықлайтуғын диплом, сертификат, гүўалық, сондай-ақ, шет тили ҳәм улыўма билим бериў пәнлерин билиў дәрежеси ҳаққындағы миллий ямаса халықаралық сертификат (егер болса).\nАбитуриентлер дизимнен өтиўде:\n- өзлери сайлаған онға шекемги академиялық лицейдиң биреўден сәйкес бағдарын сайлаўы (бунда билимлендириў тили бирдей болыўы керек);\n- қайсы шет тилинен кириў тест сынағын тапсырыўын белгилейди.\nСондай-ақ, абитуриент өзи сайлаған аймақта (Қарақалпақстан Республикасы, ўәлаятлардың орайы ямаса Ташкент қаласында) шөлкемлестирилетуғын кириў тест сынақларында қатнасады.\nҚабыллаў процесслери менен байланыслы қосымша мағлыўматларды академиялық лицейлерде шөлкемлестирилген «Мәсләҳәт орайлары»ның телефон номерлери арқалы билип алыўыңыз мүмкин.\nМағлыўмат орнында атап өтиў керек, Ташкент мәмлекетлик юридикалық университети жанындағы академиялық лицей ушын ҳүжжетлер litsey.dtm.uz сайты арқалы қабылланады.


ЖИЗЗАХ – “Ер майдоним тортиб олиниб, шубҳали тарзда қарздор фермерга бериб юборилди”\n10 декабр 2019, Тошкент вақти: 21:00\nЗАФАРОБОД. “Жиззах вилояти Зафаробод туманидан ёзмоқдаман. С.Синдаров СИУ ҳудудидаги пахтачилик ва ғаллачилик фермер хўжалигимга тегишли 47,2 гектар ер майдонини туман ҳокими захирага олиб, “З.И.” фермер хўжалигига ўтказиб берди. Биринчидан, туман ҳокими ер майдонимни бирор асоссиз ва огоҳлантиришсиз тортиб олди. Иккинчидан, бизга қарашли ер берилган фермер хўжалиги давлат таъминот ташкилотларидан 181,4 миллион сўм қарз. Бунинг устига, давлатга ғалла топшириш шартномавий режасини бажармаган. Ўзини эплолмай турган хўжаликка ер берилиши эса шубҳали ҳолатдир.\nАмалдаги қонунчиликка кўра, ер участкаларини ижарага олиш шартномасини муддатидан олдин бекор килиш тарафларнинг келишуви билан, бундай келишувга эришилмаган тақдирда эса, суднинг ҳал қилув қарори билан амалга оширилиши белгиланган. Фермер хўжаликларини қайта ташкил этиш ва уларнинг ер майдонини оптималлаштиришга доир барча масалалар ҳам суд орқали ҳал қилиниши керак.\nҚонунчиликдаги яна бир талаб: туман ҳокими захирадаги ерларни фермер хўжаликларига бериш учун танлов ўтказиши, бу ҳақдаги қарор маҳаллий оммавий ахборот воситаларида эълон қилиниши лозим.\nАммо менга тегишли ерни олиб қўйиш ва бошқа фермерга бериш жараёнида юқорида санаб ўтилган қонуний талабларга риоя этилмаган.\nУшбу масалада ҳоким қабулига 3 ойдан буён қатнайман, аммо ҳоким “тугатилган фермер хўжалиги вакили билан гаплашмайман” деб қабул қилмаяпти. Бизга нисбатан қилинган ноҳақлик бартараф этилиши ва ер майдони қайтарилишини сўраймиз”.\n(Бу хабар Озодликка 24 июль куни келди)


Олимлар саратонга учрамасликнинг энг яхши йўлини маълум қилишди – "Xazina" газетасининг онлайн саҳифаси\nАҚШнинг касалликларни назорат қилиш ва уларнинг олдини олиш маркази (CDC) мутахассислари АҚШда аниқланган барча саратонга учрашлардан 40 фоизисемизлик ёки ортиқча вазннинг пайдо бўлишига олиб келувчи бошқа сабабларга кўра чақирилганини аниқлашди. Шу тариқа, соғлом ҳаёт тарзига амал қилиш ёмон сифатли ўсимталар олдини олишнинг асосий йўли ҳисобланар экан. Бу ҳақда MedicalXpress сайтида маълум қилинди.\nТадқиқотда саратонга учраган 630 минг америкалик иштирок этган. Олимларсемизлик ва 13 турдаги ёмон сифатли ўсимта, жумладан мия, қизилўнгач, кўкрак бези, қалқонсимон без, сийдик пуфаги, ошқозон, жигар, ошқозон ости бези,буйраклар, тухумдонлар, бачадон, йўғон ичак саратонлари ва миелома ўртасидаги боғлиқликни аниқлашган. Бу саратон турлари АҚШда 2014 йилда қайд қилинган барча саратонга учрашларнинг 40 фоизини ташкил қилган.


Сайқалий, Ҳисорий, Собирий (тахаллуслари; исми Собир) (1730— Ҳисор — 1798) — шоир. «Қиссаи Иброҳим», «Рангномаи имом Муҳаммад Ҳанафия», «Аҳтамнома», «Равзат уш-шуҳадо» каби диний-дидактик асарлари бор. Уларда Шарқда машҳур айрим сюжетлар қисқа баён этилган. Ғазал, мухаммас, мусаддас, мусамман ва маснавийларида замонасидан, ҳақсизлик ва қашшоқликдан шикоят қилган, инсонни, унинг севгисини улуғлаган.\nСайқалий ижодида ишқий-саргузашт мазмундаги «Баҳром ва Гуландом» достони алоҳида аҳамиятга эга. Асар маснавий ва лирик жанрларда аралаштириб ёзилган. Кириш қисмида 20 дан ортиқ ишқий сюжетларни санайди. Унинг асарида халқ оғзаки ижодидаги Баҳром образи асосий қаҳрамон қилиб олинган. Рум шаҳзодаси Баҳромнинг Чин маликаси Гуландомга ошиқ бўлиши ва уларнинг саргузаштлари асарнинг асосий сюжетини ташкил этади. Асарда мардлик, ватанпарварлик, садоқат, мақсадга интилишда собитқадамлик каби олижаноб инсоний фазилатлар тараннум этилган.


#XotiraUz акцияси Элликқалъада (фото)- Kruz.uz\n#XotiraUz акцияси Элликқалъада (фото)\n14:51, 04.05.2017 1792 0 #XotiraUz\n“9 май – Хотира ва қадрлаш куни” байрами муносабати билан “Камолот” ёшлар ижтимоий ҳаракати томонидан бутун Ўзбекистон бўйлаб #XotiraUz акцияси ташкил этилмоқда. Акцияда таниқли санъаткорлар, спортчилар, турли касб эгалари ҳамда иқтидорли ёшлар фаол иштирок этаётганлигига гувоҳ бўлмоқдамиз.\nБугундан бошлаб ушбу акцияга туманимизнинг фаол ёшлари ҳам қўшилди. Акция доирасида иштирокчилар тарқатилаётган давлат рамзи туширилган тасмалар ва 9 май учун ишлаб чиқарилган стикерлар билан биргаликда расмга тушиши талаб этилади. Акцияни ўтказишдан асосий мақсад юртимизда ҳукм сураётган тинчликка ёшларимизнинг ўз фаоллиги билан жавоб бериши, қолаверса “Камолот” ёшлар ижтимоий ҳаракати ёшлари томонидан турли ижтимоий тармоқларда ташкил қилинган #XotiraUz хештегини дунё трендига олиб чиқишдир. Ушбу акцияда фаол иштирок этинг ва ўзбек ёшларини дунёга танитинг.\nEllikqala.uz сайтида #XotiraUz акциясидан махсус фотожамланма.\n20:26, 02.05.2020 1057\n"Қатты ағар" канали қумли бўрон ДХХ Кундузи чироқ ёқиш Қорақалпоғистон Республикаси Жўқорғи Кенгеси Раиси Қорақалпоғистон Республикаси давлат солиқ бошқарма энг яхши спортчи марказ #YouthDay Қорақалпоғистон Республикаси молия вазири


“Ўзбекистон ҳаво йўллари” МАКдан янги йил совғаси | NORMA.UZ\n“Ўзбекистон ҳаво йўллари” МАК Ўзбекистон шаҳарларидан Москва шаҳрига қатновлар учун арзонлаштирилган тарифни жорий қилади.\nКомпания матбуот хизматининг хабар беришича, махсус тариф фақат 2016 йилнинг 31 мартигача амалга ошириладиган қатновлар учун амал қилади.\nБу даврда авиачипталар учун қуйидаги нархлар белгиланган:\nТошкент/Самарқанд/Бухоро/Қарши/Фарғона/Наманган/Андижон – Москва\nбир томонга энг кам тариф – 109 EUR;\nбориш ва келиш учун энг кам тариф – 224 EUR.\nбир томонга энг кам тариф – 118 EUR;\nбориш ва келиш учун энг кам тариф – 246 EUR.\nУрганч – Москва\nбир томонга энг кам тариф – 137 EUR;\nбориш ва келиш учун энг кам тариф – 269 EUR.\nНавоий/Нукус – Москва\nПасайтирилган нархлар бўйича авиачипталарни сотиш аллақачон бошланди ҳамда 2016 йилнинг 20 январигача давом этади. “Ўзбекистон ҳаво йўллари” МАК матбуот хизмати эслатиб ўтадики, ўринлар сони чекланган, шунингдек Жануби-Шарқий Осиё ва БАА (Тошкент-Бангкок/Куала-Лумпур/Сингапур/Шаржа/Дубай ва келиш) йўналишлари бўйича махсус реклама тарифлари амал қилмоқда.


Яхши хулқ, гўзал одоб эгалари бежиз мақталмайди...\nМуҳаммад Содиқ Кошғарийнинг “Одоб ас-солиҳин” (Солиҳлар одоби) асари қўлимга тушиб қолди.\nЯхши хулқли, одобли инсон эл-юртдан ҳамиша иззат-ҳурмат кўрган, саодат топган. Юсуф Хос Ҳожиб, Хожа Аҳмад Яссавий, Саъдий Шерозий, Абдураҳмон Жомий, Алишер Навоий каби барча улуғларимизнинг асарларида яхши хулқ, гўзал одоб эгалари мадҳ этилгани бежиз эмас.\nЁшларнинг маънавий баркамол, ахлоқан етук кишилар бўлиб улғайишларида одоб муҳим ўрин тутади. Гўзал ахлоқларни тамомига етказиш учун юборилган Пайғамбаримизни Аллоҳ таоло “Албатта, Сиз буюк хулқ узрадирсиз” (Қалам сураси, 4-оят), деб мадҳ этади.\nМуқаддас динимиз таълимотлари асосида ҳар бир мўмин-мусулмон билиши зарур бўлган энг муҳим одоблар жамланган китобни табдил қилдик. Ўқувчига тушунарли бўлиши учун айрим ўринларда изоҳ ҳам бердик. Ахлоқ ойи Рамазонда бу китобни ўқувчиларга ҳам илиндик.\n09:36 / 27:04:2020


Авиакомпания барча йўналишлар бўйича парвозларни тўхтатган\nБарча йўналишлар бўйича парвозлар тўхтатилганидан кейин “Тажик Эйр” авиакомпанияси ўз ходимларининг кўпчилигини пул тўланмайдиган таътилга чиқарди.\nБироқ миллий авиаташувчининг ходимлари бир неча ойдан бери маош олишмаётганини таъкидлашмоқда ва аввалига маошлар тўланишини иш берувчидан талаб қилишмоқда.\nДавлатга тегишли “Тажик Эйр” авиакомпанияси 4 январь куни Россия ва бошқа мамлакатларга парвозларини вақтинча тўхтатди. Авиакомпания матбуот котиби Азиз Хайруллоев ходимларнинг катта қисми, жумладан, учувчи ва стюардессалар пул тўланмайдиган таътилга чиқарилганлигини тасдиқлади. Унинг сўзларига қараганда, барча йўналишлар бўйича парвозлар тўхтатилганидан кейин ходимларнинг айрим қисмини пул тўланмайдиган таътилга чиқариш зарурати пайдо бўлди.\n“Биз тез орада вазият яхши томонга ўзгаришига умид қиламиз, биз яна белгиланган йўналишлар бўйича парвозларни амалга оширишда давом этамиз ва ходимлар таътилдан чақириб олинади”, - дейди суҳбатдош.\nАйни дамда “Тажик Эйр”нинг барча йўналишлар бўйича парвозлари тўхтатилган, куз ойларидан қиш ойларидаги даврда Россия шаҳарларига йўловчиларни “Сомон Эйр” авиакомпанияси самолётлари элтиб қўяди.\n“Тажик Эйр” авиакомпанияси 13 та шаҳарга – Москва, Санкт-Петербург, Екатеринбург, Новосибирск, Сургут, Бишкек, Олмаота, Самарқанд ва бошқа шаҳарларига самолёт парвозларини йўлга қўйган эди.\nАвиакомпания тақдирини айни дамда бош вазир Қоҳир Расулзода раҳбарлигидаги ҳукумат комиссияси ҳал қилмоқда. Комиссия миллий авиаташувчининг молиявий аҳволини ўрганиб чиқмоқда қарор бир ой мобайнида чиқарилиши керак. Иккита вариант кўриб чиқилмоқда: авиакомпания ё банкрот дея эълон қилинади ё вазият тўғриланиб авиакомпания фаолияти қайта тикланади.


Туркия «Оскар»и — «Олтин капалак» мукофоти ўз эгаларига топширилди (фото) » Ўзбекистон янгиликлари – Zamin.uz\n, 07 2020, 03:22\n08 июл, 00:23 1 908 Маданият\nТуркияда турк «Оскар»и, яъни «Олтин капалак» мукофоти онлайн тарзда ўз эгаларига топширилди. Қуйида ушбу нуфузли мукофотга кимлар лойиқ кўрилгани ҳақида маълумот берамиз.\nЭнг яхши интернет сериали — «Шахсият»\nТурк шоу-бизнесининг энг машҳур мукофотларидан бири бўлган «Олтин капалак» тақдирлаш маросими натижаларига кўра, «Шахсият» сериали энг яхши интернет сериал деб топилган. Сериал 2008 йилда режиссёр Ўнур Сайнак томонидан суратга олинган.\nЭнг яхши актёр — Танер Олмез\n«Косем» сериалидаги роли билан ўзбек мухлисларига яхши таниш бўлган 33 ёшли актёр «Мўъжизавий шифокор» сериалидаги қойилмақом ижросидан кейин ушбу номинациясига лойиқ деб топилган.\nЭнг яхши актриса — Эбру Шаҳин\nЎзбек телетомошабинлари Эбру Шаҳинни «Истанбуллик келин» сериалидаги ижросидан яхши танийди, лекин актриса «Беқарор» сериалидаги оддий қишлоқ қизи ролини қойилмақом гавдалантиргани сабаб аёл актрисалар ичида энг яхшиси деб топилган.\nЭнг яхши сериал жуфтлиги — Фуркан Андич ва Айбуке Пусат\n«Ҳар ерда сен» сериалида севишганлар ролини ижро қилган Фуркан Андич ва Айбуке Пусат тақдирлаш маросимининг энг яхши сериал жуфтлиги номинацияси бўйича мукофотни қўлга киритган.\nЭнг яхши романтик комик актёр — Чаглар Эртугрул\nФото: Kanal D\n«Фазилатхоним қизлари» сериалида замонавий Дарси ролини маҳорат билан гавдалантирган Чаглар мукофотнинг романтик комик актёри номинациясида энг яхши деб топилгани, бежиз эмас. Актёр нафақат ташқи кўриниши, балки турли жанрлардаги роллари билан мухлисларни ўзига жалб қилиш хусусиятига эга.\nЭнг яхши романтик комик актриса — Буржу Озберк\nАрсеналида «Муҳташам юз йил», «Хўжакўрсинга севги» фильмлари бўлган 30 ёшлик Буржу энг яхши романтик комик актриса деб топилган.\n«Оскар-2019»нинг барча ғолиблари номи аниқ бўлди 25 фев, 20:05\n«Олтин глобус» мукофоти совриндорлари тақдирланишди 07 янв, 16:00\nОскар-2018: Илк ҳайкалчалар ўз эгаларига топширилди 05 мар, 10:49\nМэрил Стрип 21 бор “Оскар” мукофоти номзодига айланди 26 янв, 15:15\n«Олтин глобус» мукофотларини топшириш маросими бўлиб ўтди 09 янв, 13:37\nЛос-Анжелесда 22 февраль куни 87-“Оскар” тақдимоти маросими бўлиб ўтади 22 фев, 16:04


Пандемия пайтида тўпланган тажриба муносиб яшаш ва ишлашда давом этиш кераклигини англатди | O'zLiDeP\nПандемия пайтида тўпланган тажриба муносиб яшаш ва ишлашда давом этиш кераклигини англатди\nМамлакатимизда ўтган 8 ой давомида COVID-19 коронавирус пандемияси билан боғлиқ вазият аҳолини жиддий синовдан ўтказгани ҳеч кимга сир эмас. Ўз навбатида эса, касалликка қарши курашишда етарли тажриба тўпланди, тиббиёт ходимлари ҳам зарурий малакага эга бўлди.\nАлбатта, “касаллик занжири”ни жиддий назорат қилган ҳолда карантин талаблари босқичма-босқич енгиллаштирилди. Бироқ бутун дунёда, юртимизда ҳам ҳануз хасталик кезиб юрибди. Ҳозирги кунда республикамизда ушбу вирус билан касалланганлар сони 70 минг нафардан ортди, соғайганлар эса қарийб 68 минг нафарни, афсус билан таъкидлаш керак, ўлим кўрсаткичи 599 нафарни ташкил этмоқда.\nБу кўрсаткичлар қандай хулосани беради бизга? Албатта, аввало, коронавирус билан боғлиқ вазият доимий равишда жиддий назоратда тутилишини англатади, бефарқ бўлмасликка чақиради, барчамизни.\nПрезидентимиз раислигида жорий йилнинг 17 ноябрь куни ўтказилган видеоселектор йиғилишида мазкур ҳолатлар хусусида атрофлича фикр юритилгани бежиз эмас. Давлатимиз раҳбари томонидан айни ҳолатларни инобатга олган ҳолда тўпланган катта тажриба ва олинган чуқур хулосалар асосида муносиб яшаш ва ишлашда давом этиш кераклиги таъкидланди.\nПрезидентимиз ташаббуси билан бу йўналишдаги ишларни тубдан ислоҳ этишга қаратилган қатор фармон ва қарорларнинг қабул қилингани, бир нечта видеоселектор йиғилишлари ўтказилгани ҳам бу борада ишларда ижобий натижаларга эришишда муҳим омил бўлганини таъкидлаш жоиз. Аммо қарс икки қўлдан чиқади деганларидек, мазкур ҳужжатларнинг жойлардаги ижроси кўнгилдагидек эмас. Давлатимиз раҳбари айтганидек, “ҳокимлар замонавий фикрлайдиган ва фидойи, жонкуяр соғлиқни сақлаш бошқармалари бошлиқларини ўз ёнига олиб иш кўрмас экан, амалий натижага эриша олмайди”.\nЙиғилишни кузатиб туриб, бир нарсага амин бўлдим. Айни машаққатли вазият бизни жиддий синовдан ўтказар экан, биз ҳам ўз навбатида давлатимиз томонидан яратилаётган шароитлар асосида муносиб иш ташкил қилишга ҳаракат қилишимиз керак. Белгиланган ҳар бир вазифага карантин қоидаларига амал қилган ҳолда ёндашиб, халқимиз турмуш фаровонлиги, саломатлиги, иқтисодиёт барқарорлигини сақлаб қолишда ижобий натижаларга эришишимиз лозим.\nБувайдаликларни қийнаётган муаммоларни мутасаддилар ўз вақтида бартараф этиши керак


Шарафли ва машаққатли касб эгалари эътиборда » Зомин туман ҳокимлиги расмий сайти\nЗомин туман ҳокимлиги » Янгиликлар » Шарафли ва машаққатли касб эгалари эътиборда\nШарафли ва машаққатли касб эгалари эътиборда\nМуаллимлик – буюк мақом! “Муаллим” сўзининг маъноси илм берувчи, таълим берувчи, ўргатувчи демакдир. Бу сўзнинг маъносиёқ, Устозлик мақомининг қай даражада юксак мартаба эканлигини кўрсатади.\nҲар қандай жамиятда фаровонликнинг барқарор бўлиши аввало таълим тизимига бўлаётган эътибор билан белгиланади. Осмони мусаффо, сарҳадлари мустаҳкам юртдагина ислоҳатлар эмин-эркин амалга оширилиб, мамлакат обод, турмуш фаровон бўлади. Шунга кўра, 1 октябрь – Ўқитувчи ва мураббийлар куни байрами барчамизнинг байрамимиз, умумхалқ байрами сифатида кенг нишонланиши анъана тусига кирган. Бу байрам ўзини чин фидойи деб билган, қайси соҳада, қай жабҳада меҳнат қилмасин, мамлакат тараққиётига ўзининг улушини қўшаётган ҳар бир Ўзбекистон фуқароси учун азиз айёмдир.\nСўнгги йилларда мамлакатимизда устоз ва мураббийларнинг жамиятдаги ҳурматини янада ошириш борасида қатор ижобий ишлар амалга оширилмоқда. Буни ҳаётимизнинг ҳар жабҳасида кўришимиз мумкин. Жумладан, жорий йилда 1 октябр – Устоз ва мураббийлар куни илк бор ўзгача бир кўтаринки руҳда нишонланмоқда.\nЖорий йилнинг 1 октябрь куни Зомин туманида ҳам ана шу мўтабар касб соҳиблари бўлмиш устоз ва мураббийлар куни байрами муносабати билан Жиззах шаҳридаги сўлим “Ўрда” боғида байрам дастурхони ёзилди. Байрам тадбирида ўрта-махсус таълим, халқ таълими, мактабгача таълим, маданият, спорт соҳасида фидокорона меҳнат қилиб келаётган устоз ва мураббийлар, нафақадаги ўқитувчилар иштирок этишди.\nТантанали равишда ташкил этилган байрам тадбирини туман ҳокимининг Ёшлар сиёсати ва ижтимоий масалалар бўйича ўринбосари Ғ.Омонқулов очиб берди ҳамда Зомин туман ҳокими А.Абдуғаниевнинг байрам табригини ўқиб эшиттирди.\nШунингдек, туман ҳокимлиги томонидан соҳада кўп йиллардан буён самарали меҳнат қилиб келаётган 50 дан ортиқ устоз ва мураббийлар ташаккурномалар ҳамда эсдалик совғалар билан тақдирланди.\nБайрам дастури маданият уйи томонидан тайёрланган шўх куй ва қўшиқлар жўрлигида давом этди.\nУстоз ва мураббийлар доимо эҳтиромда\nМиллий тикланишдан миллий юксалиш сари дадил одимлаймиз\nБаркамол инсон бузғунчи ғояларга эргашмайди


Ўзбекистон фуқароси Жаҳон банки ходимига пора беришга уринди – mulkdor.com\nJuly 19 2019, 10:07 БизнесЖаҳонИнвестицияИқтисодКоррупцияМультимедиaЎзбекистонЯнгиликлар\nЎзбекистон фуқароси ва “Fides Solutions” компанияси Жаҳон банки ходимига пора беришда айбланмоқда. Бу ҳақда Бутунжаҳон банкининг расмий сайтидаги хабарга асосланиб “Соф.уз” ёзмоқда.\nЎзбекистон фуқаросига нисбатан санкциялар унинг шартли равишда озод этилиши ва фаолиятига доир уч йиллик таъқиқ қўлланилишини назарда тутади.\nМаълум бўлишича, Ўзбекистон фуқароси ва “Fides Solutions” компанияси Ўзбекистондаги олий таълимни модернизация қилиш лойиҳаси доирасида шартномага таъсир кўрсатиш учун Бутунжаҳон банки ходимига пора таклиф қилганликда айбланмоқда. Банк баёнотига кўра, банк ходимига лойиҳага таъсир кўрсатиши учун маълум қийматдаги нарса (нималиги аниқланмаган) таклиф этилган.\nБунга жавобан компания томонидан ҳеч қандай жавоб келиб тушмаган, шу боис Бутунжаҳон банкининг лавозимидан четлаштириш масалалари бўйича бош мутахассиси томонидан тавсия этилган санкциялар жорий йил 17 июлдан бошлаб кучга кирган.\nТаъкидлаш жоизки, “Fides Solution” компанияси “1С” фирмасининг программага оид маҳсулотлари, бухгалтерия ва бошқарув ҳисоби соҳасида консалтинг хизматларни кўрсатиш, шунингдек автоматлаштирилган тизимларни ишлаб чиқиш ва жорий этиш ишлари билан шуғулланади.\nЎтган 2018 йил давомида Россияни 7 минг нафар миллионер тарк этган. Миллионерларни мамлакатни тарк этишлари масаласида фақат Хитойгина Россиядан олдинда. Аммо, Хитойда ...\nБизнесMay 3 2019, 12:05\nҚозоғистон президенти Қосим-Жўмарт Тўқаев 11 январь куни парламентда нутқ сўзлаб, "Оператор РОП" ёпишни буюрди. Компания Қозоғистоннинг биринчи президенти Нурсултон ...


Худованд эркакни хам аёлни хам Ўз қиёфасида яратди 2 қисм — Dilkashradio.com\nХудованд эркакни хам аёлни хам Ўз қиёфасида яратди 2 қисм\nАссалому алайкум азиз биродарлар. Бугун одам ва хотиннинг фарқи хақида чуқурроқ мулохазалар олиб борамиз. Ўтган сафар Ибтидо иккинчи бобнинг баъзи оятларини сизлар билан бирга кўриб чиқдик. Бу бобда олтита мухим хақиқатлар бор. Бу хақиқатларнинг нималигига қизиқаётган бўлсангиз бизлар билан бирга Муқаддас Калом дунёсига саёхат қилинг. Биринчи хақиқат шуки, Худованд одамни асосий харакатдаги шахс қилиб яратди. Бир киши одам хақида шундай деган экан: «Хамма воқеалар эркак атрофида содир бўлади…” Унинг бу гапида жон бор, чунки Худованд аёл номи билан эмас эркак номи билан бутун инсониятга исм берди. Тарихга назар ташлайдиган бўлсак, Худованд асосан эркакларга мурожаат қилган. Аёл эмас эркак хамма хайвонларга ном берди. Эркак аёлнинг эмас аёл эркакнинг қовурғасидан яратилган. Аёл эркак учун яратилган ва унинг олдига олиб келинган. Эркак аёлга исм берди.\nБиз Ибтидо китобидан Худованд одамни яъни эркакни қандай яратгани ва унга керакли нарсалар билан таъминлагани хақида ўқиймиз. Бошқа воқеалар эса албатта эркак билан боғлиқ холда кечади. Худованд Одамни биринчи бўлиб яратди.\nХудованд аввал эркакни кейин эса аёлни яратди. Хали аёл пайдо бўлмасидан олдин Худованд Одамни боғни парвариш қилсин, деб Адан боғига жойлаштирди. Хали Хотин пайдо бўлмасидан олдин Худованд Одамга яхши ва ёмонни билиш дарахти мевасидан ейишни таъқиқлаган эди. Одам Ато эса буни хотинига етказди. Одам бутун ер юзининг хокими эди. У бутун инсониятнинг биринчи вакили эди. БУтун инсоният унда мужассам эди. Одам Ато тасодифан биринчи бўлиб яратилмаган. Одамнинг биринчи бўлиб яратилишига асос бор. Ибтидо китобини ёзилишига илхомланритган Худо, Павлусни хам бу хақида ёзишга илхомлантирди.\n1 Тимофей 2 боб 12-13 оятларда шундай ёзилган: “Хотин таълим бериб эркак устидан хукмронлик қилишига рухсат бермайман. Хотин сукут сақласин. Чунки олдин Одам Ато кейин Момо Хаво яратилди.” Инсон зотининг тараққий этиши тарихига назар ташлайдиган бўлсак, айнан эркаклар жамиятни бошқариб келишган. Нахот-ки буни тасодиф деб ўйласангиз? Албатта тарихда матриархал даврлар хам бўлган. Аммо яна Ибтидо китобига қарайдиган бўлсак, Худованднинг Ўзи биринчи бўлиб оилада патриархал формани ташкил этди. Худо аёлни эркакнинг қовурғасидан олди. Шуниси ажойибки Худованд Одам Ато билан Момо Хавони икки хил усулда яратди. Аёл киши эркакнинг қовурғасидан яратилган экан, унинг хаётий вазифаси хам эркакникидан фарқ қилади. Буни қандай биламиз. Бу хақида Муқаддас Китоб шундай дейди: « Чунки эркак хотиндан эмас, хотин эркакдан бунёд бўлган.” Худованд шу оят билан эркак Худованд шарафининг кўриниши, аёл эса эркак шарафининг кўриниши эканини исботлайди.\nХудованд аёлни эркак учун яратди.\nИбтидо 2 боб 18 оятда шундай ўқиймиз: «Одамнинг ёлғиз бўлиши яхши эмас, энди унга муносиб мададкор яратаман.” Худованд одамнинг ёлғиз бўлиши унга яхши эмаслигини билиб, айнан унга тўғри келадиган мададкор яратишга қарор қилди. Момо Хаво яна битта эркак бўлиб ёки Одамнинг эгизаги бўлиб яратилмади. У ўша биринчи яратилган одамга ўхшаган ва айни пайтда ундан фарқ қиладиган инсон эди. Унда ўзига хос биологик, физиологик ва психологик жихатлар бор эди. У Одамни тўлдириш ва ер юзида насл қолдиришга ёрдам бериш учун яратилган эди. Ундан ташқари у одам билан мухаббатда бирлашиши керак эди. Худованд эркакка аёл учун исм танлаш хуқуқини берди.\nХудованд эркак билан аёлни тенг қилиб яратди. Биз юқорида санаб ўтган хақиқатлардан нима учун эркак билан аёл тенглиги ва Айни пайтда бир-биридан бутунлай фарқ қилишини билиб олдингизми? Шундай бўлса бундай хурсандмиз.